ЎзА - Умумхалқ ҳаракатида ёшлар ҳам фаол иштирок этмоқда\nУмумхалқ ҳаракатида ёшлар ҳам фаол иштирок этмоқда\nЎзбекистон Республикаси Президенти Шавкат Мирзиёев жорий йилнинг 20 апрель куни аҳолининг ижтимоий ҳимояси ҳамда қурилиш ва инфратузилма тармоқлари фаолияти масалаларига бағишлаб ўтказган видеоселектор йиғилишида муқаддас Рамазон ойи кириб келиши муносабати билан, шунингдек халқимизнинг тарихий ва маънавий қадриятларини, меҳр-саховат, оқибат ва ҳиммат каби юксак фазилатларини инобатга олган ҳолда илгари сурган “Саховат ва кўмак” умумхалқ ҳаракатида Қорақалпоғистон Республикаси ёшлари ҳам фаол иштирок этмоқда.\nУмумхалқ ҳаракати давомида Нукус шаҳридан 300 дан зиёд оила, кўмакка муҳтож қария аниқланиб, уларга Ўзбекистон ёшлар иттифоқи Қорақалпоғистон Республикаси Кенгаши фаоллари, “Ёшлар-келажагимиз” жамғармаси Қорақалпоғистон Республикаси бўлими, шаҳар ва туман бўлинмалари ходимлари томонидан, шунингдек жамғармадан имтиёзли кредит олиб, тадбиркорлик билан шуғулланаётган ёш тадбиркорлар ҳомийлигида озиқ-овқат маҳсулотлари, кўчатлар етказиб берилди.\nЖумладан, “Ойдин йўл”, “Ботаника боғи” маҳалла фуқаролар йиғинида яшовчи оилаларга, кўмакка муҳтож қарияларга, “Қурилишчи” маҳалла фуқаролар йиғинидаги “Ёшлар уйи”да истиқомат қилаётган, “Меҳрибонлик уйи” тарбияланувчилари бўлган ёш оилаларга саховатпеша ҳомийлар томонидан ёрдам кўрсатилди.\nҚорақалпоғистон Республикасида ташкил этилган энг оммабоп онлайн танловлар орасида “Уйда китоб ўқиймиз” акцияси кўплаб ёшларни бирлаштирди. “Саховат ва кўмак” умумхалқ ҳаракати доирасидаги мазкур акция фаоли Айнура Алимжановага совға топширилди.\n– Ўтган йили “Ёш китобхон” танловининг мамлакатимиз босқичида 3-ўринни эгаллаган эдим, – дейди Айнура Алимжанова. – Бу йилги танловда мутлақ ғолиб бўлиш ниятида кўплаб китоблар мутолаа қилиб, тинимсиз тайёргарлик кўраяпман.\nИнтилувчан ёшлар карантин даврида тенгдошларига ўрнак бўлмоқда. Тошкент давлат аграр университети Нукус филиали 3-босқич талабаси Рустамжон Мадраимов ва ушбу филиалнинг 4-босқич талабаси ЖақсилиқДаўлетназаров ҳамкорликда мини қуёш панеллари ёрдамида мутлақо ёнилғисиз ишловчи, саксовул уруғларини экадиган ускуна ихтиро қилди.\nМазкур ускунани нафақат саксовул уруғи экишда, балки ғўза қатор ораларини юмшатишда, полиз экинлари ҳашаротларига қарши курашишда ҳам қўллаш мумкин. Ҳозирда ускунанинг намунавий нусхаси ҳужжатлари Ўзбекистон Республикаси Интеллектуал мулк агентлигига топширилган, муаллифлик ҳуқуқи берилгандан сўнг кенг миқёсда ишлаб чиқаришга татбиқ этилади.\nКарантин даврида ёшларнинг бўш вақтини мазмунли ўтказиш мақсадида телеграм ижтимоий тармоғида қорақалпоқ эстрада хонандалари иштирокида “Уйда қолинг, қўшиқ эшитинг”, “Мен ўқиган энг яхши китоб лойиҳаси”, волонтёрлар ва ёшлар иштирокида телеграм тармоғи орқали “Брейн-ринг” ва бошқа интеллектуал ўйинлар, “Ёш гитарачилар” онлайн танлови, “Сиз уйда қолинг!” акцияси, “Биз уйда ота-онамизга кўмакчимиз!”, “Биз коронавирусга қаршимиз!” расмлар танлови эълон қилиниб, мазкур лойиҳаларда минглаб ёшлар кенг қамраб олинди.\nШунингдек, “Ёшлар-келажагимиз” жамғармаси томонидан эълон қилинган “Уйда қол, фойда ол” челленжида Қорақалпоғистон Республикасидан бугунги кунга келиб 40 нафар ёш тадбиркор ва ҳунарманд ўз маҳсулотлари билан иштирок этди. Улардан Тахиатош тумани “Саройкўл” овул фуқаролар йиғинидан гилам тўқувчи Жерен Келова 24-ғолиб сифатида 1 миллион сўм пул мукофотига эга бўлди.\nУшбу туманнинг “Кенегес” овул фуқаролар йиғинидан қўзиқорин етиштиришни йўлга қўйган ва мўмай даромад топаётган ёш ишбилармон Ўғилой Шомурадова ёшларга намуна бўлмоқда. Синовли кунларда ёш фермерлар ҳам юртга елкадош бўлиб, далаларда меҳнат қилмоқда. Хўжайли туманидан Ғуломжон Нурумбетов, Нукус туманидан Исломбек Алписбаевлар 13 гектар майдонга маккажўхори ва полиз экинлари экиб, мўл ҳосил олишга астойдил бел боғлаган.\nМамлакатимизда эълон қилинган карантин шароитида кам таъминланган оилалар, ёлғиз кексалар, ногиронлиги бор шахсларни ижтимоий қўллаб-қувватлаш ташкил этилган “Call-марказ”ларда эҳтиёжманд фуқаролар мурожаатларини қабул қилиш ва уларга озиқ-овқат маҳсулотлари, дори воситаларини етказиб беришда 314 нафар ёш волонтёр сифатида фаолият олиб бормоқда. Бугунги кунда марказга 11290 мурожаат келиб тушган бўлса, маҳаллалар тавсияси асосида 16950 та оилага ёрдам берилди.\n– Биз бу билан чекланиб қолмаймиз, – дейди Ўзбекистон ёшлар иттифоқи Қорақалпоғистон Республикаси кенгаши раиси, Олий Мажлис Сенати аъзоси Абатбой Данияров. – Умумхалқ ҳаракати давомида Оролбўйидан ёрдамга муҳтож жами 1000 та оилани қамраб олиш режалаштирилган. Уларга ҳомийлик ёрдами сифатида озиқ-овқат маҳсулотлари ва дори-дармон воситалари етказиб берилади.\nМазкур тадбир муқаддас Рамазон ойида амалга оширилаётгани билан аҳамиятлидир. Давлатимиз раҳбари таъкидлаганидек, “Саховат ва кўмак” умумхалқ ҳаракати давлатимиз ва халқимиз қудратининг амалдаги намойишига айланиши шубҳасиз. Ташаббус доирасида ташкил этилаётган тадбирларда жонбозлик кўрсатиш истагидаги ҳомийлар кўпчиликни ташкил этмоқда. Шундай экан, бу каби хайрия тадбирлари Оролбўйида давом этади.


Россия суди Google ва Yandex’га “Умное голосование”ни кўрсатишни тақиқлади\n27 сентябр 2021, Тошкент вақти: 22:24\nМосква ҳакамлар суди (юридик шахслар ўртасидаги иқтисодий низоларни кўради – таҳр.) Google ва Yandex’га “Ақлли овоз бериш” (“Умное голосование”) бирикмаси бўйича қидирув натижаларини чиқаришни тақиқлади.\nБу Ставрополдаги қўй юнги савдоси билан шуғулланувчи “Вулинтертрейд” ширкатининг даъвоси бўйича таъминот чорасидир, дейилган суднинг 3 сентябрь куни чиқарган қарорида.\nИюнь ойида “Вулинтертрейд” рекорд даражада қисқа муддатда “Умное голосование” савдо белгисини рўйхатдан ўтказган – у сиёсатчи Алексей Навальний лойиҳаси номи билан бир хил.\nМухолифатчининг сафдоши Иван Жданов Ҳакамлар суди қарорини ноқонуний деб атаган.\n“Президент администрациясидагилар тил бириктириб, ўзларича шу йўл билан Гуглни алдашмоқчи: бу ерда ҳеч қанақа сиёсат йўқ, оддий хўжалик низоси ва уни мустақил қарор чиқариб ҳал қилган ҳакамлар суди бор, дея ўзларини гўлликка солишяпти”, деб ёзган сиёсатчи.\n“Умное голосование” лойиҳаси 2018 йилда Санкт-Петербург губернатори ва Москва шаҳри думаси сайловлари олдидан пайдо бўлган. Мухолифатчи Алексей Навальний лойиҳасининг асосий мақсади “Единая Россия” партиясига алоқаси бўлмаган номзодларни дастаклашдир.\nБир неча ой аввал “Умное голосование” базасидаги Навальний тарафдорларининг шахсий маълумотлари интернетга сиздирилган эди. Августда ушбу маълумотларда кўрсатилган фуқароларнинг уйларига полиция борганлиги хабар қилинган.\nАввалроқ суд Навальнийга алоқадор тузилмаларни экстремистик ташкилотлар деб топиб, Россияда улар фаолиятини тақиқлаган. Давлат Думаси эса экстремистик деб топилган бирлашмалар тарафдорларини сайловларда ўз номзодини қўйиш ҳуқуқидан маҳрум қилувчи қонун қабул қилган.


Ишлайдиган пенсионер бўлган отам вафот этди. Оиламиз Пенсия жамғармаси маблағлари ҳисобига дафн этишга нафақа олиш ҳуқуқига эгами? Агар эга бўлса, тўлов миқдори қанча бўлади? Мазкур нафақани олиш учун қаерга мурожаат қилиш керак?\n– Ҳа, оилангиз дафн этишга нафақани отангиз вафот этган пайтдан бошлаб 6 ой мобайнида олиш ҳуқуқига эга (ВМнинг 14.06.2011 йилдаги 174-сон Қарори билан тасдиқланган Дафн этишга нафақа тайинлаш ва тўлаш тартиби тўғрисида низомнинг 9-банди).\nҚонунга кўра нафақа марҳумнинг эрига (хотинига), ота-онасига, фарзандларига ва бошқа қариндошларига ёки марҳумнинг қонуний вакилига, бундай шахс бўлмаган тақдирда эса – дафнни амалга ошириш мажбуриятини зиммасига олган бошқа шахсга тайинланади ва тўланади (Низомнинг 2-банди). Нафақа корхона, муассаса ёки ташкилот томонидан пенсионернинг асосий иш жойи бўйича тайинланади. Айни ўша ерга нафақа тайинлаш тўғрисидаги ариза билан мурожаат этиш керак (Низомнинг 6, 28-бандлари).\nАризадан ташқари, зиммасига дафн этиш мажбуриятини олган шахс маъмуриятга қуйидаги ҳужжатларни тақдим этиши керак:\nФҲДЁ органи томонидан берилган ўлим тўғрисидаги гувоҳнома нусхаси ва ўлим тўғрисидаги маълумотноманинг асл нусхаси;\nНафақа барча зарур ҳужжатлар мавжуд бўлган тақдирда мурожаат қилинган кунда тайинланади. Ташкилот нафақа тайинлаш тўғрисидаги аризани қабул қилишни қуйидаги ҳолларда рад этиши мумкин:\nходим вафот этган кундан бошлаб 6 ой ўтгандан кейин нафақа учун мурожаат қилинганда;\nкўрсатилган барча зарур ҳужжатлар тақдим этилмаганда.\nАриза берувчи нафақа тайинлашни рад этиш тўғрисидаги қарор юзасидан бевосита судга ёки Пенсия жамғармаси бўлимининг ҳудудий бўлимига ёхуд ташкилотнинг юқори органига у мавжуд бўлганда шикоят қилиши мумкин.\nТашкилотда, унинг раҳбарияти тасдиқлаганидек, маблағлар йўқлиги ёки етарли эмаслиги туфайли нафақа тўлаш мумкин бўлмаган, шунингдек нафақа тайинлаш учун мурожаат қилинган муддат мобайнида ташкилот тугатилган тақдирда нафақа Пенсия жамғармаси бўлими томонидан тайинланади.\nЎтган йили қабул қилинган Қонун (4.12.2014 йилдаги ЎРҚ-379-сон) билан дафн этишга нафақа бирхиллаштирилган ва 2015 йил 1 январдан бошлаб энг кам иш ҳақининг 4 бараварини ташкил этади.\nНафақа миқдори ўлим содир бўлган кундаги белгиланган энг кам ойлик иш ҳақи миқдоридан келиб чиқиб белгиланади (Низомнинг 12-банди).\nНафақа уни тайинлаган ташкилот томонидан тўланади, кейинчалик кўрсатиб ўтилган сарф-харажатлар Пенсия жамғармаси маблағлари ҳисобига қопланади.\nТашкилот томонидан нафақа қайднома ва ариза берувчининг паспорти асосида нақд пул маблағлари билан тўланади (Низомнинг 38-банди).\nНафақага солиқлар солинмайди ва ундан ушланмалар амалга оширилмайди.


Антуан Гризманн “Барселона” футболчиси\n12 Июл 2019 689\nКаталониянинг «Барселона» клуби «Атлетико» Мадрид ҳужумчиси Антуан Гризманн сотиб олинганини эълон қилди.\nКлуб расмий твиттери француз ҳужумчиси Каталонияга кўчиб ўтганини тасдиқловчи пост қолдирди. Футболчи янги клуби билан 2024 йилнинг ёзига қадар мўлжалланган шартнома имзолади, деб хабар тарқатди GoSport.uz интернет-нашри.\nЭслатиб ўтамиз, олдинроқ «Барселона» Гризманн учун «Атлетико»га унинг шартномасида кўрсатиб ўтилган товон пули 120 млн евро тўлаши лозимлиги хабар қилинганди. «Барселона» мазкур суммани тўлагач, трансфер амалга ошди.\n18 Сен 2019 6975\n30 Сен 2019 2887\n19 Сен 2019 2537\n7 Окт 2019 2089\n26 Сен 2019 2023


Андижон воқеалари тўғрисидаги видеоёзувларга нисбатан АҚШ экспертлари танқидий муносабатда бўлдилар - Фарғона.Ру ахборот агентлиги\n05:10 msk, 7 Июль 2020\nАндижон воқеалари тўғрисидаги видеоёзувларга нисбатан АҚШ экспертлари танқидий муносабатда бўлдилар\n22.05.2006 23:02 msk\nЎзбекистон ҳукумати 2005 йилдаги Андижон воқеалари ислом жангарилари томонидан уюштирилганини кўрсатиш мақсадида бу ҳақдаги видеофильмни тарқатмоқдалар. Ғарб ахборот агентликлари ва ҳуқуқ ҳимоячилари берган маълумотларни инкор қилар экан, бу фильм 2005 йилнинг 13 майида Андижонда бўлган норозилик акцияларида ислом жангариларининг иштироки, намойишчиларнинг қанчаси радикал ислом нуқтаи-назаридан туриб ҳаракат қилгани тўғрисидаги масалага ойдинлик киритмайди. Eurasianet.org ахборот-таҳлилий серверидаги мақола ана шу масалага бағишланган.\nЎзбекистон элчихонаси томонидан тарқатилган видеофильм Гудзон институти ҳамда Жон Хопкинс университети қошидаги Ўрта Осиё ва Кавказ институти кўмагида 16 май куни Вашингтонда намойиш қилинди. Ўзбекистон ҳукумати фильм Андижондаги норозилик намойишини бостириш пайтида жангарилардан топилган видеотасвирлар асосида яратилганини айтади.\n20 дақиқали фильмда баъзиларининг қўлларида ёқилғи қуйилган шишалари бор бир неча ўн қуролли кишиларни, гаровга олиниб, автомат ўқталиб турган бир неча полициячини кўриш мумкин. Фильмда Бобур майдонидаги намойишлардан аввал маъмурий бинолар, жумладан, Миллий хавфсизлик хизмати бошқармасига қилинган ҳужумларнинг давлатга қарши исён бўлгани таъкидланади. Фильмда воқеалар ортида ислом жангарилари тургани тўғрисидаги ҳукумат позициясини тасдиқловчи ишончли далиллар йўқ. Фильмда норозилик акциясининг ўзи ва намойишчиларнинг тарқатилиши кўрсатилмаган. Ҳуқуқ ҳимоячиларининг таъкидлашларича, тартиб посбонлари аксарияти қуролсиз бўлган одамларга қарата ўт очганлар.\nБундан ташқари ёзувда кўрсатилган қуролли жангарилар исломчиларга ўхшамайдилар. Ёзувга тушиб қолган бир неча жангаригина соқол қўйган. Шу вақтнинг ўзида видеотасвир Андижондаги намойишчиларнинг аксарияти ҳокимият идораларидаги коррупция ва қашшоқ турмуш даражасига қарши кўтарилгани тўғрисидаги мустақил ҳисоботларга қарама-қарши келмайди. Моҳиятига кўра, Гудзон институтида кўрсатилган ўзбек фильмидаги саҳна кўринишлари Human Rights Watch ва Amnesty International ташкилотлари ҳаракатлари билан тикланган воқеалар хроникасига қарши келмайди.\nҲар икки ҳуқуқни ҳимоя қилиш ташкилоти гувоҳларнинг кўплаб суҳбатларига таянган ҳолда бир гуруҳ ишбилармонларнинг маҳаллий ҳокимият томонидан қувғинга олиниши Андижон воқеаларига сабаб бўлган, деб таъкидлайди. Ишбилармонларнинг ўзлари эса ҳокимият уларни салоҳиятли рақиблар сифатида кўрганини айтишади. Уларнинг сўзларига кўра, суд фойдали бизнесни ўзлаштириб олишни истаган маҳаллий порахўрлар томонидан уюштирилган. Ҳуқуқ ҳимоячиларининг фикрича, қамоқхонага жангарилар ишбилармонларни озод қилиш учун ҳужум қилганлар. Ана шу жангарилар кейин маъмурий биноларга ҳам ҳужум қилганлар. Уларнинг фикрича, қамоқхона ва маъмурий биноларга ҳужум қилишда Ислом дини ҳеч қандай роль ўйнамаган.\n16 майдаги фильм намойишининг икки бошловчиси, Гудзон институтининг вакили Зейно Баран ҳамда Ўрта Осиё ва Кавказ институти ходими Фредерик Старр ислом жангариларининг бошқаларни ҳам намойишга қўшилишга чақираётганлари тасвирланган ёзувларни ҳам кўрганини айтишди. Гўёки ана шу ёзувларда “Аллоҳу Акбар!” деб бақирган жангарилар кўринган эмиш.\n“Умуман”, - деди Старр, - “фильмнинг бу иккинчи, тўлароқ версияси исённинг исломий характерга эга бўлгани тўғрисида “узил-кесил” хулосаларни беради”.\nБироқ 16 май куни кўрсатилган ёзувларда ана шундай далиллар йўқ эди.\nБаран ҳам, Старр ҳам фильмнинг “ташвиқот” эканини тан олишди, бироқ тортишув пайтида ҳар икки томонга сўз бериш кераклигини айтишди. Бироқ залда ўтирганларнинг кўпчилиги Ўзбекистон ҳукуматининг ана шундай далилларига нисбатан танқидий муносабат билдирдилар, ўзбек ҳукумати шаънига норозилик изҳор қилинди.\nҚирғизистондаги андижонлик қочқинлар билан суҳбатлашган Мериленд университети стипендиати Кевин Жонс ўзи гаплашган одамлар исломчи бўлмаганини айтди.\n“Ячейканинг ишлагани, буни режалаштирган бир гуруҳнинг бўлгани тушунарли. Уларнинг барча далиллари менга маълум эмас. Бироқ, иккинчи томондан улар орасида имкониятдан фойдаланиб ўзларининг иқтисодий ва бошқа масалаларда ҳукуматдан норозилигини маълум қилиб қўйишни истаганлар кўп бўлганини биз яхши биламиз”, - деди у.\nСтарр содир бўлган воқеа хусусида Лондондаги Уруш ва тинчликни ёритиш институти (IWRP) мухбирининг ҳисоботни шубҳа остига қўйишга уринди. Журналистларни онгли равишда воқеаларни бузиб кўрсатишда айблар экан, “улар ёлғон айтишган деб ўйлайман... албатта ҳукуматга қарши чиқаётиб”, - деди у.\nIWRP номидан воқеаларни ва қонли қирғинни ёритиб борган Галима Бухарбаева Старр қалбакиликда айблаган гувоҳлардан бири бўлди. EurasiaNet саволларига жавоб берган Бухарбаева майдонда қуролли одамлар борлигини маълум қилганини айтди. Унинг сўзларига қараганда, қуролланган одамлар Ислом радикаллари эмас, ўзини ҳимоя қилиш учун қўлига Калашников автоматини олган оддий фуқароларга ўхшарди. Бухарбаева исломий исён деб хулоса чиқаришга асос бўлгувчи бирор нарсани кўрмаганини такрорлаб, норозилик акциясининиг ҳукумат ҳаракатларига қарши норозиликдан келиб чиққанини маълум қилди.\n“Мен воқеаларнинг барчасини кўрдим, деб айта олмайман. Мен уларнинг озгина қисмини кўрдим. Лекин айта оламанки, у ерда ҳеч қандай “Аллоҳу Акбар!” дея ҳайқиришлар ёки ислом жангарилари бўлган эмас”, - деди у.\n“Фред Старр уялиши керак, у Ўзбекистон халқининг 17 йил давомида ўз дардини айтиб, эшитадиган одам топишга биронта имконият бўлмаганини ва ниҳоят сабр косаси тўлгач, қашшоқ ва аянчли аҳволга тушиб қолган одамлар қуролли қўзғолонга журъат қилганларини инкор қилмоқда. Албатта, бунинг ҳеч қандай яхши жойи йўқ, лекин улар Ўзбекистонда ўз ҳуқуқларини ҳимоя қилишнинг бошқа чорасини топмаганлар. Чунки сиз милицияга мурожаат қила олмайсиз, сиз судга мурожаат қила олмайсиз”, - деди Галима Бухарбаева.\nМуҳарририятдан. Жошуа Кучера – вашингтонлик мустақил муаллиф, Ўрта Осиё, Кавказ ва Яқин Шарқда хавфсизлик масалалар бўйича мутахассис.


Тошкент Януковични энди табрикласа бўлади\nЯнукович ва унинг тарафдорлари аллақачон ғалабани байрам қилишга киришдилар.\nУкраинанинг россияпараст президентлик бўлишига бир баҳя қолди. Ўз вақтида ғарбпараст Виктор Юшченконинг инқилобий йўл билан ҳокимиятга келиши Тошкентни чўчитиб қўйган эди. Россия билан Ўзбекистон ўртасидан совуқ шамол эсиб турган айни кезларда Украинага россияпараст Януковичнинг келиши Тошкентда қандай қабул қилинади?\nДушанба куннинг иккинчи ярмига бориб Виктор Янукович олган овозлардан Юлия Тимошенко олган овозлар 2¸5 фоизга озроқ.\nЛавҳамиз битгунича янги маълумот пайдо бўлиши мумкин.\nПостмодернизмнинг энг ёрқин намоёндаларидан бири, асарлари Европа тилларидан саккизтасига таржима қилинган украин шоири ва носири Юрий Андрухович миллионлаб украин сайловчилари каби овоз бериш натижаларини кутмоқда.\nКеча кимга овоз бердингиз, деб сўрадим ёши 50 даги ёзувчидан.\n- Сайловнинг биринчи босқичида амалдаги президент Виктор Юшченко учун овоз берган эдим. Кеча эса, Юлия Тимошенкога овоз бердим, дейди Юрий Андрухович.\nАйтишича, ўз овозини Тимошенкога, ўзбекча айтар бўлсак, ўлганининг кунидан берди.\n- Чунки Тимошенкони сиёсатчи сифатида ҳурмат қилмайман, бироқ унинг ҳарифига ҳурматсизлигим янада кучлироқ, дейди адиб.\nМаълумки, ҳамма биладиган Зарғалдоқ инқилоби 2004 йилнинг ноябрида ўтказилган аввалги президент сайлови натижалари эълон қилинганидан сўнг юз берган эди.\nБугун, 2010 йилнинг 8 февралида икки номзод ўртасидаги тафовут ўта оз бўлиб, бир томон иккинчи томоннинг ғалабаси тан олмаслиги ва натижада яна инқилоб бошланиб кетиши мумкин.\nБироқ ўз мамлакатидаги жараёнлардан яхши хабардор адибнинг фикрича, инқилоб бўлмайди.\n- Менимча, энди инқилоб бўлмайди. Чунки 2004 йилги воқеалар юз минглаб украиналикларнинг самимий хоҳиш-иродаси ифодаси эди.\nҲозир эса, сайлов технологиялари мусобақасинигина кўриб турибмиз. Одамларда ишонч йўқ. Ишончсиз эса, мўъжиза юз бермайди, дейди ишончини йўқотган украин адиби.\nКелинг энди сайлов муносабати билан Ўзбекистон – Украина муносабатларига тўхталайлик.\nЎзбекистон Ташқи ишлар вазирлиги маълумотларига қараганда, Украина мамлакатнинг энг йирик ташқи иқтисодий ҳамкорларидан биридир.\nРегнум ахборот агентлигининг 7 феврал кунги хабарига қараганда, Ўзбекистоннинг ташқи савдо айланмасининг 10 фоизи Украинага тўғри келади.\nЎзбекистон президенти Юшченкогача бўлган президент Кучмага муносабати яхшилигини яширмаган, Зарғалдоқ инқилобини эса, расмий Тошкент оғир олган эди.\nШунинг учун таҳлилчи Малик Абдураззоқовдан Юшченко даврида Ўзбекистон Украина муносабатлари қандай кечгани тўғрисида сўрадик. Таҳлилчи бу муносабатлар тарихини икки даврга бўлади.\n- Биринчи йили Зарғалдоқ инқилоби тўғрисида майда гаплар¸ қўрқишлар¸ қўрқитишлар кўп бўлди. Ундан кейин Ўзбекистон-Украина муносабатлари ўз жойига тушиб қолди. Лекин бу муносабатларда¸ албатта¸ эмоционаллик сезилмади. Ҳамдўстлик мамлакатларининг учрашувларидан бирида Ўзбекистон президенти Виктор Юшченко билан учрашган эди. Расмга ҳам тушган эди. Бу ҳақда Ўзбекистон телевидениеси ҳам маълумот берган эди¸ дейди Малик Абдураззоқов.\nИнтервьюларидан бирида Ўзбекистон президенти Юшченкони ҳурмат қиламан, Украина билан ишлашга тайёрмиз, деган эди.\n- Шундан кейин¸ албатта¸ Ўзбекистон-Украина муносабатлари ўз жойига тушиб қолиб¸ Зарғалдоқ инқилоби тўғрисидаги гаплар расмий доиралар томонидан тилга олинмай қўйди¸ дейди Малик Абдураззоқов.\nЎзбекистон – Украина муносабатлари яхшиланиши сабалари тўғрисида гапирар экан, таҳлилчи бундай деди:\n- Россия-Ўзбекистон муносабатларида муаммо пайдо бўлди ва Зарғалдоқ инқилоби туфайли пайдо бўлган муаммолар Ўзбекистон ҳукумати учун ўз актуаллигини йўқотди¸ дейди Малик Абдураззоқов.\nЎзбекистон – Украина муносабатлари кейинги йилларда яхши эканлигини баъзи бир рақамлар ҳам кўрсатиб турибди.\nТренд Капитал агентлигининг 2008 йил ноябридаги хабарига қараганда, ўша йилнинг 9 ойида Украина – Ўзбекистон савдо айланмаси 1 млрд 995,5 млн долларни ташкил қилган ва бу кўрсаткич 2007 йилнинг 9 ойидаги кўрсаткичдан 81,4 фоизга кўп эди.\nМаълумки, Ўзбекистон президенти 2004 йилги сайловда биринчилардан бўлиб Виктор Януковични ғалаба билан табриклаган эди.\nБу сафар қандай бўлиши мумкин?\n- Ғолиб ким бўлмасин¸ албатта¸ табриклайди. Худди Грузия билан муносабатлар каби. Хабарингиз бор¸ охирги пайтда Ўзбекистонга Грузия президентидан хатлар кела бошлади. Ўзбекистонга Грузия элчиси келди. Биринчи бор элчихона очилди. Элчихона бор эди¸ аммо элчи йўқ эди. Бошида муносабатлар ëмон¸ ҳозир яхши бўлиб қолди. Бу инқилоблар ички муаммолар асосида юзага чиқишини исботлади. Қандайдир глобальная теория заговора бўлмаганлигини ҳамма тушунди. Буни Ўзбекистон ҳукумати ҳам тушунди¸ дейди Малик Абдураззоқов.\nЯна бир гап. 7 феврал куни Тошкентда Ўзбекистон – Украина дўстлик жамиятининг ташкилий мажлиси бўлиб ўтди ва унда жамиятнинг янги раиси сайланди.\nРаисликка Тошкент Тўқимачилик ва енгил саноат институтини ректори, профессор Қадам Жуманиёзов сайланди.


Оилавий бизнесни нолдан бошлаб ривожлантириш учун 10 маслаҳат » Бой бўлишни истаганлар учун\nbiznestrener.uz » Ёш тадбиркорлар » Оилавий бизнесни нолдан бошлаб ривожлантириш учун 10 маслаҳат\nВақти: 3-07-2014, 01:34\nФаолиятни аниқ чегаралаб олинг. Бизнес – ўз йўлига. Оила – ўз йўлига. Уларни уйғунликда, бирга олиб боришга уриниш пировардида салбий оқибатларга олиб келиши мумкин. Иш юзасидан муҳокамаларни фақат офисда ўтказиш лозим. Ҳар доим ҳам бунинг уддасидан чиқиш қийин бўлса-да, ташқарига фойдали маълумот чиқиб кетишининг олди олинади.\nРол ва мажбуриятларни тақсимланг. Айрим оила аъзолари бир вақтнинг ўзида бир нечта вазифани бажаришларига қарамасдан, ходимларнинг мажбуриятларини таснифлаб қўйган маъқул. Бу турли можаролар ва нохуш ҳолатлар рўй беришига тўсқинлик қилади. Ўта муҳим қарорлар бир неча ходимлар билан ҳамкорликда чиқарилса-да, арзимаган нарсаларни ҳам жамоа иштирокида муҳокама қилиш корхонанинг ўз ташвишлари билан ўралашиб қолиши, пировардида эса ишнинг тўхтаб қолишига олиб келиши мумкин.\nБизнес учун кўпроқ вақт ажратинг. Оилавий қадриятлар учун кўпроқ вақт ажратилиб, иш жараёнига ва бизнес ривожига жиддий эътиборсиз қараш кенг тарқалган хатолардан бири ҳисобланади. Оилавий ҳаёт ва бизнесни ҳар доим ҳам бир хилда олиб бориш қийинлиги табиий. Шу боис компания рисоладагидек фаолият кўрсатиши учун баъзан оила учун ажратиладиган вақтни бироз қисқартиришга тўғри келади.\nОилавий ходимларни қадрланг. Гарчи айрим мутахассислар қариндошларни ишга олишни мақсадга мувофиқ деб топишмаса-да, оилавий бизнеснинг ушбу энг асосий афзаллигидан воз кечиб бўлмайди. Сон-саноқсиз майда корхоналарни хонавайрон бўлиб кетишдан асраб турган нарсалардан бири - уларда қариндошларнинг оилавий бизнес тараққиёти учун фидокорона кураш олиб боришлари билан боғлиқ. Керакли мутахассисликка эга оила аъзолари бизнесни йўлга қўйиб олишда жуда катта роль ўйнашади. Энг асосийси, барча жабҳада меъёрни билиб иш олиб бориш керак. Ойлик маош, мансабдан-мансабга кўтариш, иш режими, мақтов ва танқид борасида оддий ва оила аъзоларидан иборат ходимлар ўртасида тенглик ўрнатилмоғи лозим. "Бегоналар”ни нисбатан қаттиқроқ тергаш ва уларга ўгай кўз билан қарашнинг келажаги йўқ.\nИш муносабатларини ёзма равишда олиб боринг. Ишга оид муносабатларни режалаштириш эндигина иш бошлаган оила аъзолари учун унча қийин кечмайди. Иш жараёнида тушунмовчилик ёки салбий кайфият юзага келишининг олдини олиш учун, одатда, компенсация, улушга оид тўлов ва турли йиғимларни расмийлаштириб бориш талаб этилади.\nИш жараёнида қариндош ва яқинларингизга ортиқча меҳр кўрсатманг. Ходимларнинг билим ва маҳоратидан унумли фойдаланиш, уларни меҳнатга ва жараёнга қўшадиган ҳиссасидан келиб чиққан ҳолда рағбатлантириш лозим.\nАниқ бошқарувни режалаштириб олинг. Бизнесга салмоқли ҳисса қўшган айрим оила аъзолари бошқа ходимларга дакки беришга ўзларини ҳақли деб ҳисоблашади, кўпинча. "Жабрланганлар” эса турли сабабларга кўра раҳбариятга бу ҳақда шикоят қилишдан ийманишади. Бундай вазият ишчиларнинг маънавий руҳияти ва ишчанлигига путур етказиб, уларда норозилик ва ғазаб туйғуларини шакллантиради.\nТашқаридан маслаҳат олишга интилинг. Ривожланиб бораётган оилавий бизнесда қарорлар қабул қилиш жараёни баъзан мураккаблашиб кетиши мумкин. Оилавий бизнеснинг янги ғоялари ва ижодий тафаккур айрим оилавий қадриятлар туфайли салбий натижаларга йўл қўйилмайди. Бизнес самарадорлигини ошириш йўлларидан бири – сизга қариндош бўлмаган профессионаллар билан маслаҳатлашиб туришда кўринади. Оилавий бизнесни нолдан бошлаган компаниялар учун бу, айниқса, муҳимдир.\nБосқичма-босқич фаолият режасини ишлаб чиқинг. Режа ва дастурсиз йўлга қўйилган бизнес ҳалокатга юз тутиши мумкин. Режада бизнесни ривожлантириш масаласи аниқ ишлаб чиқилган бўлиши мақсадга мувофиқ. Бундан ташқари, унда молиявий масалалар батафсил очиб берилган бўлиши лозим. Маслаҳатлар берувчи компаниялар, айниқса, режа тузиб олишга қаттиқ эътибор қаратишади.\nТашқаридан тажриба ўрганинг. Агар фарзандларингиз бирга ишлаб, бизнесни умумийлаштирмоқчи бўлишса, улар бошқа соҳаларда камида уч-тўрт йил ишлаб тажриба орттиришгани маъқул. Энг мақбули, бирлашаётган компаниялар бир-бирига боғлиқ бўлмаган соҳаларда фаолият олиб боришгани дуруст. Бу уларга келажакда фойдали истиқболга эришиш ва оиладан ташқарида бизнес олами қандай ишлашини англашларига ёрдам беради.\nБизга маълумки, оилавий бизнес ўз рақобатчилари олдида катта афзалликларга эга: бизнесдаги кўпгина рақиблар қариндош ва яқинларингизнинг саъй-ҳаракатлари туфайли анча ортда қолиб кетишади. Агар сиз эндигина оилавий бизнесга қўл урган бўлсангиз, аввалдан тегишли қоидаларга амал қилганингиз маъқул. Хуллас, ёқимли иш муҳитини яратинг ва тажрибали тадбиркорларнинг маслаҳатига қулоқ тутинг.\nСаидолим Султонов: Тадбиркор тезкор бўлиши керак\nОилавий тадбиркорлик фаолияти\nҲунарманд қандай тадбиркорлик қилади?\nТадбиркорларнинг 97,5% бизнесга маблағни банклардан олиш керак деб &# ...


Ҳақназаровнинг сўнгги мақоласи эл муҳокамасида « Ўзбекистон Халқ Ҳаракати\nҲақназаровнинг сўнгги мақоласи эл муҳокамасида\n30 July 2014 - 11:48\nТошкентдан келаётган хабарларга кўра, таниқли ва аноним сиёсатшунос Усмон Ҳақназаровнинг “Каримов МХХ ва ДБҚни “ҳаётпараст унсурлар”дан тозалади” сарлавҳали сўнгги мақоласининг мазмуни пойтахтликлар орасида яшин тезлигида тарқалиб, қизғин муҳокама қилинмоқда. Мақолада келтирилган воқеа ва фактлар нафақат таниш-билишлар даврасида, балки нотаниш ва бегоналар иштирокида ҳам оғиздан-оғига ўтмоқда.\n“Шу ҳафта давомида уч-тўрт киши шу материал ҳақида сўз бошлаб, МХХ генералларининг уйларидан 100 миллионлаб долларлар топилгани ҳақида айтишди. Улар менга нотаниш бўлган, йўлдан чиққан мижозлар эди”, – дейди Ихтиёр исмли пойтахтлик таксист. Унинг гапларига кўра, бу мақола ҳақида сўз бошлаган кишилар Каримовнинг кенжа қизи Лола Каримованинг жиноятлари ҳақида ҳам қизғин ҳикоя қилишган. Бундан ташқари, йўловчилар президентнинг адолатсиз сиёсатига қарши ўз нафратларини ҳам очиқ-ойдин, қўрқмасдан гапиришган.\n“Илгари мижозлар сиёсатдан сўз очишга чўчиброқ ўтиришарди. Ҳозир унда эмас: юртимиздаги адолатсизликлар ҳақида ўзлари гап бошлаб, хулоса ўрнида: “Бу тузумни ағдариш керак!” – деб қўйишаяпти”, – дейди Ихтиёр ака. Унинг фикрича, Ҳақназаровникига ўхшаган мақолалар ўзбекистонликларнинг қулоғига тез етиб келаяпти ва маҳаллий аҳолида Каримов режимига нисбатан исён туйғуларини шакллантирмоқда.\nБошқа манбаларнинг хабар беришича, Усмон Ҳақназаровнинг сўнгги мақоласи Тошкентдаги элита ресторан ва кафелардаги, бозор ва ишхоналардаги давраларда ҳам қизғин муҳокама қилинмоқда. “Айтсам, ишонмайсиз, кеча шу мақолада ёзилган тафсилотларни президент хавфсизлик хизматида ишлайдиган доимий мижозларимиз ҳам роса гапиришди”, – дейди Тошкентдаги қиммат ресторанлардан бирида ишлайдиган официант. Унинг айтишича, Ҳаёт ва Жавдот Шарифхўжаевларнинг уйларидан топилган пуллар ҳамда Лола Каримованинг жиноятларини муҳокама қилишган тансоқчилар олдиларига олиб келинган таому чилимларни ҳам унутаёзишган.\n“Менимча, Усмон Ҳақназаров ўз мақолалари билан кучишлатар идоралардаги ходимларнинг ҳам онгини “заҳар”лаб бошлаган. Акс ҳолда, мххчи ва пххчилар режимга қарши ёзилган мақолаларни жамоат жойларида очиқча муҳокама қилишмас эди”, – дейди пойтахтлик официант.


Афғонистон: Сайлов натижалари эълон қилинди\n17 май 2022, Тошкент вақти: 22:24\nАфғонистон Мустақил сайлов комиссияси 20 август куни ўтказилган президент сайловининг якуний натижаларини эълон қилди.\nУнга кўра, амалдаги президент Ҳамид Карзай сайловчиларнинг қарийб 54,6 фоиз овозини қўлга киритган, унинг асосий рақиби¸ собиқ Ташқи ишлар вазири Абдуллоҳ Абдуллоҳ эса 28 фоиз овоз тўплаган.\nБироқ сайлов давомида кўпгина участкаларда жиддий қонунбузарчиликка йўл қўйилгани борасидаги хавотирлар тобора авж олмоқда.\nАйни пайтда Европа иттифоқи кузатувчилар миссияси вакили Дмитра Иоанна 20 август куни берилган овозлардан 1.5 миллионга яқини сохта бўлиши мумкинлигини билдирди. Унинг сўзларига кўра, сохта овозлардан 1.1 миллиони Ҳамид Карзайга ва 300 минги Абдуллоҳ Абдуллоҳга берилган. 20 август кунги сайловда жами 5.5 миллион овоз берилган.\nКуннинг биринчи ярмида эса ЕИ кузатувчилари миссияси раҳбари Филип Морриллон эса афғон расмийларини айтилаётган қонунбузарчиликлар аниқланмагунча сайлов натижаларини ошкор қилмасликка ундаган эди.


Скриншотда — https://t.me/SukutSaqlama га келган хабарлардан бири, аёл ички ишлар органлари ходимлари уларнинг муаммосига жиддий қарамаётганидан шикоят қиляпти. Ҳимоя ордери ҳам ёрдам бермаяпти. Афсуски, бу ягона шу мазмундаги хабар эмас. Ўзбекистонда хотин-қизларни ҳимоя қилиш тизимида айтилганлар билан қилинган ишлар бир-бирига тўғри келмаяпти.\nАёл эри ёки бошқа оила аъзоси томонидан зўравонликка учраган тақдирда ҳимоя ордерини олиш учун мурожаат қилади. Зўравонлик — бу жиноят, уни қилган одам эса жиноятчи. Ҳимоя ордерлари берилганда, профилактик суҳбатлар ўтказилади, жабрланувчи зўравон билан яраштирилади. Реал воқеа: эр ҳомиладор хотинини шу даражада калтаклаганки, аёл 10 кун касалхонада ётиб чиққан. Давлат нима қилди? ИИБ ходимлари у билан «ҳар қандай зўравонлик хатти-ҳаракатлари ҳуқуқий, маъмурий ва ҳатто жиноий жавобгарликка олиб келиши мумкинлиги тўғрисида» саҳбат олиб боришди. Ва аёлга ҳимоя ордерини беришди. Тамом!!! Ўзбекистон Сенати ҳузуридаги Гендер комиссиясининг каналида бундай воқеалар кўп.


Ўзбекистон Соғлиқни сақлаш кодексига эга бўлади\n31 октябр 2020, Тошкент вақти: 07:02\nЎзбекистон Соғлиқни сақлаш вазирлиги янги кодексни ишлаб чиқиш бўйича масъул ижрочилар қаторида саналган.\nЎзбекистонда Соғлиқни сақлаш кодекси ишлаб чиқилади. Бу 2020 йилда қонун лойиҳаларини ишлаб чиқиш ва Ўзбекистон Республикаси Олий Мажлисининг Қонунчилик палатасига киритиш дастури лойиҳасида кўзда тутилган.\nЖадвалга мувофиқ, янги кодекс 2020 йил 1 июлигача Вазирлар Маҳкамасига тақдим этилиши, 2020 йил 1 августигача эса Қонунчилик палатасига киритилиши кутилмоқда.\nЎтган йили Ўзбекистонда соғлиқни сақлаш соҳасига оид кўп йўналишлар кескин танқидга учраган.


“Йилнинг энг яхши фан ўқитувчиси - 2019” танловида онлайн рўйхатдан ўтиш якунланмоқда\n2019.04.05 | Янгиликлар\nХабарингиз бор, жорий йилнинг 19 мартидан “Йилнинг энг яхши фан ўқитувчиси - 2019” танловида иштирок этиш учун онлайн рўйхатдан ўтиш бошланган эди. Шу кунга қадар танловда иштирок этиш мақсадида республика бўйича 85 минг нафардан ортиқ ўқитувчилар онлайн рўйхатдан ўтди. Эслатиб ўтамиз, рўйхатдан ўтиш 5 апрель куни соат 18:00 да тўхтатилади. Фаол ва ижодкор ўқитувчилар танловда иштирок этиш учун онлайн рўйхатдан ўтишни унутманг.\nТанлов Низомига мувофиқ, 1-босқич халқ таълими туман (шаҳар) бўлимлари томонидан 3 та шарт асосида ўтказилади. Биринчи шарт – тест топшириғи. Иштирокчиларга танловда ўзи қатнашаётган фандан 20 та тест топшириғи берилади. Ҳар бир савол учун аниқ фанлардан 3 (уч), ижтимоий ва филология фанларидан 2 (икки) дақиқадан вақт берилади. Тўғри жавоб 2 (икки) баллдан баҳоланади, жами 40 (қирқ) баллни ташкил этади.\nЭътиборли томони, танловни адолатли ўтказиш ва шаффофликни таъминлаш мақсадида тест топшириқлари онлайн тартибда, Республика таълим маркази томонидан тайёрланган материаллар асосида, ҳар бир туман (шаҳар)да белгиланган таълим муассасасининг компьютерларида тасдиқланган режа бўйича oнлайн тартибда ўтказилади.\nТанлов иштирокчилари шуни инобатга олиши керакки, биринчи шарт натижаларига кўра 26 ва ундан юқори балл тўплаган ўқитувчиларгина иккинчи шартда қатнашиш ҳуқуқига эга бўлади.\nИккинчи шартда иштирокчилар томонидан қуръа ташлаш йўли билан танланган мавзу асосида дарс ишланмасини компьютерда ёзилади. Бу шарт учун 2 соат (120 дақиқа) вақт ажратилади.\nИккита шарт натижаларига кўра 40 ва ундан юқори балл тўплаган иштирокчиларгина учинчи шартда қатнашиш ҳуқуқига эга бўлади.\nУчинчи шартда эса иштирокчилар иккинчи шартда ёзган дарс ишланмалари асосида нотаниш синфда дарс машғулотини олиб боради. Дарс машғулоти ўтиладиган синфлар (параллел) қуръа ташлаш йўли билан аниқланади. Дарс машғулот ўтиш учун 45 дақиқа вақт берилади.\nШаффофликни таъминлаш учун танловда иштирокчилар томонидан ўтилган дарс машғулотларини видеотасвирга тушириш тавсия этилади.\nТанловнинг биринчи босқичида учта шарт бўйича 76 балл ва ундан юқори кўрсаткич қайд этган иштирокчилар орасидан ҳар бир фандан энг юқори балл тўплаган бир нафардан 1-, 2-, 3-ўринни эгаллаган совриндорлар аниқланади.\nХалқ таълими вазирлиги биринчи босқичга масъул ходимларни танловни адолатли ва шаффоф ўтказишга чақиради ҳамда барча иштирокчиларга омад тилайди!


Актриса Аида Юнусова вафот этди | Qalampir.uz\nАктриса Аида Юнусова вафот этди\nМаданият-санъат\t22 Январь 08:33 19230\nКеча, 21 январь куни таниқли актриса, Ўзбекистонда хизмат кўрсатган артист Аида Юнусова 72 ёшда оламдан кўз юмди. Бу ҳақда “Ўзбеккино” Миллий агентлиги хабар берди.\nАида Юнусова 1948 йилда Фарғонанинг Марғилон шаҳрида туғилган. 1970 йили театр ва рассомчилик институтининг драма театри ва кино факультетини тамомлаган. Талабалигининг охирги курсида режиссёрлар эътиборига тушиб, кинога таклиф қилинган.\nАктриса узоқ вақт давомида турли роллар ижро этган. Жумладан, “Ажойиб хаёлпараст”, “Чинор остидаги дуэль”, “Оловли йўллар”, “Олтин куз”, “Меҳригиё”, “Зулматни тарк этиб”, “Карвон”, “Анор”, “Биринчи йўловчилар” кинокартиналарида қатнашди.\nАктриса сифатида 1989 йилгача “Ўзбекфильм”да фаолият кўрсатди. Шундан сўнг кинони тарк этди. Маълум танаффусдан сўнг яна кинога қайтди ва экранда кўрина бошлади. Аида Юнусова оғир хасталикни бошдан кечирганди.\nQALAMPIR.UZ таҳририяти марҳуманинг вафоти муносабати билан унинг яқинларига чуқур таъзия билдиради.\n24 Сентябрь 11:27 152553\n24 Сентябрь 15:09 46173\n25 Сентябрь 18:04 43787\n24 Сентябрь 16:54 24608\n24 Сентябрь 18:04 23121


1809. Нуъмон ибн Башир розияллоҳу анҳудан ривоят қилинади:\n«Отам мени кўтариб, Расулуллоҳ соллаллоҳу алайҳи васалламнинг ҳузурларига олиб бордилар ва:\n«Эй Аллоҳнинг Расули, гувоҳ бўлинг, мен Нуъмонга ўз молимдан буни, буни бердим», деди.\n«Ҳамма ўғилларингга шунга ўхшаш бердингми?» дедилар у зот.\n«Бунга мендан бошқани гувоҳ қил, – дедилар ва сўнгра: – Уларнинг барчаси сенга бирдек яхшилик қилиши сени хурсанд қиладими?» дедилар.\n«Аллоҳга тақво қилинглар ва фарзандларингиз орасида адолатли бўлинглар», дейилган.\nШарҳ: Ушбу ҳадисга биноан, мусулмон киши молиявий масалаларда фарзандларининг барчасини баробар кўриши керак. Агар тенг имкониятли фарзандларнинг бирига мол бериб, бошқасига бермаса ёки бирига оз, иккинчисига кўп берса, адолатсизлик бўлади. фарзандлари орасида ҳасад, фитна кучаяди.\nНабий алайҳиссаломнинг «Ундай бўлса, йўқ!» деганлари «Фарзандларингга бир хил муомала қилмасанг, адолатсизлик қилсанг, бундай ишга гувоҳлик бермайман» деганларидир.\nАгар шаръий узр бўлса, ота-она фарзандларидан бирига кўпроқ, бошқасига озроқ мол берса бўлади.\nМисол учун, бири бемор, иккинчиси соғ, бири камбағал, иккинчиси бой, бирининг болалари кўп, иккинчисиники оз бўлиши мумкин.\nУшбу ҳадисни бу фаслда келтиришдан мақсад шуки, унда киши тириклигида фарзандларига молиявий муомалада адолатли бўлиши кераклиги айтилгандир. Айни пайтда бу ерда инсон вафотидан сўнг қоладиган меросни адолат ила тақсимлаш зарурлигига ҳам ишора бор.\n1810. Ибн Аббос розияллоҳу анҳудан ривоят қилинади:\nИслом шариатида мерос низоми энг адолатли, энг яхши ва энг мукаммал низом сифатида намоён бўлади. Ислом инсонга мулк ҳақ-ҳуқуқини берган. Ана ўша ҳақ-ҳуқуқнинг энг нозик ва муҳим қисми меросга боғлиқ. Чунки унда бир кишининг моли унинг вафотидан сўнг яқин қариндошларига мулк бўлиб ўтиши масаласи ҳал қилинади. Бу иш инсон ҳаётидаги энг муҳим омиллардан бири – иқтисодий омилга ва ҳалол-ҳаромга боғлиқ бўлганлиги учун ҳам Аллоҳ таолонинг Ўзи бу масалани Қуръони Каримда тўлиқ баён қилиб берган.\nКелажак ҳадислар ва улардан олинадиган ҳукмларни осон тушунишимиз учун аввало мерос илмига тегишли баъзи истилоҳлар ва қоидаларни ўрганиб олсак, яхши бўлади.\n«Албатта, Аллоҳ таоло амалларингиз зиёда бўлиши учун сизларга вафотларингиздан олдин молларингизнинг учдан бирини садақа қилиб берди», деганлар.


Расмий Москва Ўзбекистон элчиси билан Корепанов масаласини муҳокама этди\nЮрий Корепанов Россия фуқаролигини олишдан аввал, Ўзбекистон фуқароси бўлган ва бу мамлакат мудофаа вазирлигида ишлаган.\n16 феврал куни Россия Ташқи ишлар вазири муовини Григорий Карасин Ўзбекистоннинг Россиядаги элчиси Зиёдулла Пўлатхужаев билан учрашди.\nУчрашув давомида мамлакатларнинг турли соҳалардаги ўзаро ҳамкорлиги масалаларидан ташқари Ўзбекистонда 16 йилга маҳкум этилган Россия фуқароси Юрий Корепанов масаласи ҳам муҳокама этилди, дейди Озодликка Россия ташқи ишлар вазирлигининг Ахборот ва матбуот Департаменти директори муовини Александр Болдирев.\n- Учрашув давомида Россия томонидан Ўзбекистонда узоқ муддатга қамалган россиялик Ю. Корепанов масаласи кўтарилди. Элчи Россия талабларини Ўзбекистон раҳбариятига етказишга ваъда берди. Ҳозирча Россия Тшақи ишлар вазирлигининг бу масала юзасидан қилган бошқа сўровларига жавоб берилганича йўқ,- деди Россия Ташқи ишлар вазирлиги мутассадиси Александр Болдирев.\n31 январда Россия Федерацияси Кенгаши раиси, “Справедливая Россия” партияси етакчиси Сергей Миронов Ўзбекистоннинг Россиядаги Фавқулодда ва мухтор элчиси Зиёдулла Пўлатхўжаев билан учрашган эди. Учрашув натижасида Ўзбекистонда қамоққа ҳукм қилинган собиқ полковникни озод этиш талаби билан 2 февралга белгиланган Москвадаги пикет тўхтатилган эди.\nШунингдек, Корепанов иши билан бевосита шуғулланаётган Россия Давлат Думаси депутати Александр Бурков талаби билан ЛДПР партиясининг Москвадаги Ўзбекистон элчихонаси олдида 11 февралга мўлжалланган пикет тўхтатилган эди. “Жириновский пиар учун Корепановни нобуд қилмоқчи!”, дея таъкидлади Александр Бурков.\nЮрий Корепанов 2003 йилда Россия фуқаролигини олишдан аввал, Ўзбекистон фуқароси бўлган ва бу мамлакат мудофаа вазирлигида ишлаган.\n14 феврал куни “Наши” ёшлар ҳаракати намояндаларидан 3 киши Корепановни ҳимоя қилиш талаби билан Россия Ташқи ишлар вазирлиги олдида якка пикет ўтказди.\nЭслатамиз, 11 январ куни Ўзбекистон ҳарбий трибунали Россия фуқаролигини олган, Ўзбекистоннинг собиқ фуқароси ва истеъфодаги полковник Юрий Корепановни Ватанга хиёнат қилганликда айблаб, 16 йилга озодликдан маҳрум қилиш ҳақида ҳукм чиқарган эди.\nҲозирда бутун Россия бўйлаб Юрий Корепановни озод қилиш талаби билан имзо йиғиш акцияси давом этмоқда. Екатеринбургда собиқ совет армияси полковниги Юрий Корепанов ҳимоясига 5 мингдан ортиқ имзо йиғилди.


Мақоламизни аввалги сонида китобимизнинг Бойликни одамлар ўртасида тақсимлаш бўлимининг мавзулари билан таништиришни бошлаган эдик. Жумладан, Жамиятдаги иқтисодий мувозанат мавзусида жамиятдаги иқтисодий мувозанатни сақлаш учун бойликни тўпланиб қолишини олдини олиш, фуқаролар эҳтиёжларини қондиришдаги тафовутни бартараф қилиш каби муаммоларни Ислом шариати адолатли тарзда ечиб берганини асосли далиллар билан таништирдик. Бугунги мақоламизда ушбу бўлимнинг Олтин ва кумушни хазина қилишни тақиқлаш мавзуси билан таништиришни бошлаймиз.\nБугунги кунда турли давлатларда юз бераётган бойликни фуқароларга тақсимлашдаги адолатсизлик кундалик ҳаётнинг ўзи очиқ кўрсатиб турган, исботланиши далил талаб қилмайдиган очиқ ҳақиқатдир. Эҳтиёж қондиришдаги улкан тафовут дастидан башариятнинг азоб тортаётганини билиш учун бу тафовутнинг кескинлиги ва ёмонлигини кўрсатиш шарт эмас.\nКапитализм уни ўнгламоқчи бўлди, аммо ўнглолмади. Капиталист иқтисодчилар даромадни тақсимлаш назарияси устида тадқиқот олиб борганларида ҳеч тузатиш ва изоҳларсиз рақамларнинг ўзинигина кўрсатиш билан кифояланиб, шахсий даромад тақсимотидаги адолатсизликни батамом назардан четда қолдиришди.\nСоциалистлар тақсимотдаги адолатсизликни бартараф этишнинг мулкчиликни миқдор билан чегаралаб қўйишдан бошқа йўлини топа олишмади. Коммунистлар мулкчиликни умуман тақиқлаб қўя қолишди.\nИслом эса, одамлар эҳтиёжларини таъминлашдаги тафовутни камайтириш учун мулкчилик ва тасарруф шаклини белгилаб ҳамда ишга яроқсизларга жамиятдаги одамлар турмуш даражасига яқин ҳаёт кечиришни таъминловчи маблағ бериб, гўзал тақсимотни кафолатлади. Шу билан тақсимотдаги адолатсизлик бартараф этилди.\nШуни ҳам айтиб ўтиш керакки, одамлар орасида эҳтиёж қондириш ўртасидаги яқинлик вужудга келса-да, гоҳида, барибир, айрим шахсларда катта миқдорда мол тўпланиш ҳоллари ҳам учрайди. Ислом мулкчилик масаласида одамлар ўртасида яқинлик бўлишини фарз қилган эмас, у бор-йўғи ҳар бир шахс ўзининг урфдаги эҳтиёжларини қондиришда бошқага муҳтож бўлмаслигини фарз қилган, холос.\nخَيْرُ الصَّدَقَةِ مَا كَانَ عَنْ ظَهْرِ غِنًى\n“Садақанинг яхшиси беҳожатлик ортидан қилинганидир”. Бухорий ривояти.\nКатта бойлик ўз эгаларига жамғариш, катта даромад топиш имконини беради. Демак, кўп пул бор жойда катта миқдордаги даромад тўпланиши табиий ҳол. Чунки гарчи пул топишда ҳаракатнинг ўзига хос ўрни бўлса-да, пулни пул топади. Бу ишдан иқтисодга ҳеч қандай хавф туғилмайди. Аксинча, у шахснинг бойлигини кўпайтирганидек, жамиятнинг ҳам иқтисодини ривожлантиради. Фақат пулларнинг айрим бой шахслардагина тўпланиб қолишидан хавф туғилади. Чунки бунинг натижасида даромад даражаси пасайиб, ишсизлик кўпаяди, одамлар камбағаллашадилар. Шунга кўра, пуллар тўпланиб қолишининг олдини олиш шарт.\nЗеро, пуллар – мол билан мол, мол билан ҳаракат, ҳаракат билан ҳаракат ўртасидаги – айирбошлаш воситасидир. Демак, айирбошлашнинг миқёси пулдир. Агар у бозордан кетса, одамларнинг қўлига етиб бормаса, айирбошлаш барбод бўлиб, иқтисод ҳаракатдан тўхтаб қолади. Чунки унинг ҳаракати шу воситанинг одамлар ўртасида етарли бўлишига, ишнинг олдинга қараб силжишига боғлиқдир. Негаки, ҳар бир шахс ёки ташкилот даромаднинг манбаи бошқа бир шахс ёки ташкилотдир.\nБОЙЛИКНИ ОДАМЛАР ЎРТАСИДА ТАҚСИМЛАШ ЁЛЛАНУВЧИНИНГ ҚИЛАДИГАН ИШИ КАПИТАЛИСТИК ШИРКАТЛАР ҚАРИНДОШЧИЛИК ВА НАФАҚА ТАРЗИДА САРФЛАШ ТАСАРРУФИ ҲУҚУҚИ\nTagsбойликОлтин ва кумуш“Исломда иқтисод низоми”\nҲусий жангарилари Ҳизб ут-Таҳрир аъзоларидан бирини ҳибсга олди ва унинг қаерда сақланаётганини яширишмоқда


Дунёнинг "энг яшил" авиакомпаниялари номлари эълон қилинди\n18:04 / 05.05.2016\nФинляндиянинг Finnair авиакомпанияси атроф-муҳитни энг кам ифлослантирадиган авиакомпания деб топилди.\nБуюк Британиядаги Уорикс университети тадқиқотчилари 20та йирик ташувчининг ишини таҳлил қилиб чиқишди. Бу борадаги рейтингни тузишда ёқилғи ёндирилганда самолётлардан чиқадиган карбонат ангидрид чиқиндиларига доир 2014 йилги маълумотлар ҳисобга олинди. Тадқиқот натижалари Travel + Leisure нашрида чоп этилди.\n2014 йилда Finnair фақат биоёқилғида ишлайдиган самолётлар томонидан амалга ошириладиган биринчи - Хельсинки — Нью-Йорк трансатлантик рейсини йўлга қўйди. Биоёқилғи қовуришга мўлжалланган қайта ишланган ёғдан тайёрланади.\nТадқиқот муаллифларидан бири Фредерик Дальманн Finnair'нинг бундай юқори натижага эришишини компаниянинг етарлича янги ва экологик самолётларни эксплуатация қилишида деб ҳисоблайди.\nРейтингдаги иккинчи поғонани Португалиянинг TAP Portugal, учинчи ўринни эса - Австралиянинг Virgin Australia ташувчиси эгаллади.\nТадқиқ этилган компаниялар орасида энг ёмонлари деб, Американинг American Airlines, Delta Airlines ва United Airlines авиакомпаниялари топилди.\nОлимлар сўнгги ўн йилда авиация соҳаси алоҳида компания ва тадбиркорларнинг кўрган чораларига қарамай, атмосферани ифлослантириш даражасини пасайтира олмаганини таъкидлашди.


МУСОФИРЛИК НОНИ ШИРИН, АЗОБИ ЭСА ЯШИРИН — Zamaxshariy.uz\nМУСОФИРЛИК НОНИ ШИРИН, АЗОБИ ЭСА ЯШИРИН\nЎзгаларга хизмат айлаб,ўзга юрт қилсанг хавас,\nЖон фидо қилганда хам узгалар хеч биздан демас\nМиллатинг,юртинг омондир, сенга бордир эътибор,\nШу ватан кадрига етгил,ўзга юрт углим демас ..\nТахтда йиғлаб ўтди Бобур бу Ватан ишқи билан,\nКимки севмасдир Ватанни ,ул киши инсон эмас\nСен Ватан қадрига етгил,хокини кузингга сурт\nЕтти иқлим боғи -роғи бир сиқим тупрокчамас!\nФозил қори Ёсин қори ўғли\nДоно халқимиз айтадики, Мусофир бўлмагунча мусулмон бўлмайсан, деган нақл наҳот шу қадар рост бўлса?! Ёки “Ҳуббул ватани мин-ал иймани”, яъни ватанни севмоқ иймондандир, ҳикматининг фақат исломий тилда айтилгани замирида ана шу теран ҳақиқат борми? “Ўзга юртда шоҳ бўлгунча ўз юртингда гадо бўл” мақоли-чи?!\nҲа, донишманд халқимиз тафаккурининг нақадар теран эканини асрлар силсиласи тасдиқлаб келмоқда. Бу ҳикматлардан ўтказиб, таъсирчанроқ бирор нима дейиш маҳол. Фақат ҳамма бало шундаки, биз бу аччиқ ҳақиқатларни бошимиз деворга урилгачгина англаб етамиз. тафаккур хазинамиздан бир мисол келтиришга тўғри келади. “Олдингдан оққан сувнинг қадри йўқ”. Ҳамма гап мана шунда. Хом сут эмган банданинг, бани башарнинг деярли барча армонларига пойдевор бўлган иллат. Биз ҳеч бир неъматни ўз вақтида, ўз ўрнида қадрламаганмиз. Ўз юртимиз туриб, ўзга юртлардан… нимадир (бахт деб бўлмайди) излаб юришимиз ҳам мана шу иллатнинг бир кўриниши.\nГап нима ҳақида кетаётганини тушунганингизга шубҳа йўқ. Ҳа, гап пул топиш учун бошқа давлатларга иш қидириб кетаётганлар ҳақида. Айрим қишлоқларда бирор вакили хорижга кетмаган хонадоннинг ўзи йўқ. Нега? Нима, ўзимизда тирикчилик қилиб бўлмайдими? Бу ерда борига шукур, йўғига қаноат қилиб юрганлар қандай яшашмоқда? Ёки ўзга юртга пул қидириб кетмаётганларнинг ҳаммаси ҳам бой-бадавлатми? Йўқ, албатта. Бошига тортса оёғи, оёғига тортса боши очилиб қолаётган хонадонлар ҳали ҳам бор ва буни ҳеч ким сир тутаётгани йўқ.\nИнсон қорни бир бурда нонга қорнимиз тўяди. Аммо биз ғофил бандалар юҳога айланиб кетган нафсимизни қондириш илинжида елиб-югурамиз. Унутганмизки, ҳар биримизнинг ризқимиз ўлчов билан белгилаб қўйилган.\nБаъзан одам бойлик илинжида энг яқин одамларидан, туғишганларидан ҳам кечиб юборади, бой яшаш учун кимгадир туҳмат ҳам қилади, ҳатто тил заҳри билан озор етказади, хуллас, ўз нафсидан бўлак ҳаммага ва ҳамма нарсага зулм қила олади. Минг доллар маош берар экан деса, минглаб километр йўл босиб бориб, кучини ўз ихтиёри билан етти ёт бегоналарга сотади. Умрини, қувватини бекорчи хаваслар учун, қизини ҳеч кимдан “кам” қилмай узатишни “ният” қилган ёки қизи келин бўлиб борган жойида тили “қисилмасин” қабилидаги ўйлар билан чет элларга ишлашга ошиқаётганлар, аввало, “Бирор касб эгасими ўзи?”, бир ўйлаб кўришлари лозиммасмикан? Аксарият ҳолларда бундай кишилар ўз тақдирларини хорижга чиқиб, қисқа фурсат мобайнида “бойлик” орттириш, юртдан йироқда бўлса-да, ҳар қандай йўллар билан пул топиш каби ҳавойи ишларга боғлаб кўрмоқдалар. Ҳеч қандай касбга эга бўлмасдан ёки бирор бир мутахасисликни яхши ўзлаштирмасдан гўёки хорижда осон пул топиш мумкин, деган ақийда айниқса ёшлар орасида кўп тарқалаётганини кўриш мумкин. Кези келганда шуни айтиш лозимки, хорижга ишлашга чиқиш кишилардан маълум даражада тайёргарликни, бу борада жиддий ёндашувни ҳамда мусофирчиликда бўладиган қийинчиликларни енгиб ўтишни талаб этади. Ҳаракат қилган шу ерда ҳам топяпти, ҳали ҳеч бир кишининг тўйи ўтмай қолганини эшитдингизми? Энг камбағалининг тўйида ҳам уч кун концерт бўлаяпти. Тўйникини худо етказади, деган гап бежиз айтилмаган.\nМайли, орзу-ҳавасга айб йўқ, меҳнат қиламан деганнинг қаерда бўлса ҳам омадини берсин. Қаерга бўлса боринг, ишланг, дунё кўринг, юрт кезинг. Лекин кўр-кўрона, ким етакласа лаққа ишониб кетавермай, тайинли иш, турар жой, иш ҳақи, соғлиқ ва ҳаётингиз хавфсизлиги кафолатига эга бўлиб, яъни қонуний йўл билан боринг! Бу борада мамлакатимизда барча ҳуқуқий асослар яратилган. Дабдабали тўй ёки уй қилолмаганингиз учун маҳалла-кўй олдида хам қилгимиз келмаган бошимизни мусофирликда аллакимларга эгиб юришимиздан не маъни?\nРостини айтганда, турмушимиз йилдан-йилга фаровон бўлиб боряпти. Мустақилликнинг илк йилларида гуручдан тортиб унгача киши бошига граммлаб, тағин талон орқали берилган вақтларни ҳам кўрдик. Иккита “бўлка” учун саҳардан навбат кутган кунларимиз ҳам бўлди. Бугун-чи, бугун? Худога шукр, бозорларимизда одамнинг жонидан бошқа ҳамма нарса бор. Айниқса, нон бозоридаги манзаранинг ўзи ақлни шоширади, беадад шукроналаримизга лойиқ.\nPrevious Post:Исроф ношукурлик\nNext Post:ОГОҲ БЎЛИНГ ТАКФИРЧИЛАР НИҚОБДА


Арманистон бош вазири Никол Пашинян мамлакатда муддатдан аввал парламент сайловлари ўтказилиши учун апрелнинг охирги 10 кунлигида истеъфога чиқишини маълум қилди.\n“Апрелнинг охирги 10 кунлигида истеъфога чиқаман. Истеъфога чиққанимнинг 7-куни парламентда янги бош вазир сайловлари бўлиб ўтади. Бош вазир лавозимига номзодим “Менинг қадамим” фракциясидан илгари сурилади. Бошқа фракциялар сайловларга номзодини илгари сурмайди. Мени бош вазир этиб сайлашмайди”, деб тушунтирган Пашинян парламентдаги “ҳукумат соати” вақтида.\nУнинг айтишича, шундан кейин бош вазирни сайлашга яна битта уриниш амалга оширилади. Унда “Менинг қадамим” фракциясининг учдан бир аъзоси Пашинян номзодини бош вазир лавозимига илгари суради.\n“Бошқа фракциялар яна ўз номзодини илгари сурмайди. Мен яна сайланмайман, шундан кейин Арманистон парламенти тарқатилади ва 20 июнга муддатдан аввал парламент сайловлари ўтказилиши белгиланади”, деб таъкидлаб ўтган Пашинян.\nАрманистон конституциясига кўра, Арманистон парламентини тарқатиш учун бош вазир истеъфога чиқиши лозим. Агар парламент янги бош вазирни икки уринишда сайлай олмаса, унда парламент автоматик равишда тарқатилади, сўнгра парламентга янги сайловлар бўлиб ўтади. Шундан кейин янги бош вазирни парламентдаги кўпчилик тайинлайди.\nПарламент сайловлари Арманистоннинг сайлов кодексига киритилган янги тузатмалар бўйича ўтади. Бу тузатмалар сайловларнинг рейтинг тизимидан воз кечишни ва овоз беришнинг фақат пропорционал тизим бўйича ўтказилишини кўзда тутади.\nАрманистон парламентидаги мухолиф фракциялар сайловларнинг янгиланган сайлов кодекси бўйича ўтказилишига рози бўлган.\nБироқ парламентдан ташқари мухолифат муддатдан аввал парламент сайловлари амалдаги раҳбариятсиз ва вақтинчалик ҳукумат шакллантирилгандан кейин ўтказилиши кераклигини айтмоқда.\nАрманистон парламенти Пашинянни яна бир бор бош вазирликка сайламади ва тарқатиб юборилди\nАрманистон парламенти Пашинянни бош вазирликка сайламади\nАрманистон мамлакатда Туркия маҳсулотлари сотувини тақиқламоқчи


Ўзбекистон аэропортларида коронавирусга қарши мажбурий тест топшириш жорий этилди | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nЎзбекистон аэропортларида коронавирусга қарши мажбурий тест топшириш жорий этилди\nЎзбекистон аэропортларида коронавирусга ...\n21:01 / 14 Jan\nCOVID-19 га қарши кураш бўйича Республика махсус комиссияси қарори билан 15 январдан бошлаб Ўзбекистон аэропортларида коронавирусга қарши мажбурий тест топшириш жорий этилмоқда. Бу ҳақда Uzbekistan Airports хабар қилди.\nХусусан, 15 январдан бошлаб Давлат божхона қўмитаси Санитария-эпидемиология осойишталиги хизмати билан биргаликда Ўзбекистондаги барча халқаро аэропортларнинг учиб келиш залларида экспресс-тест пунктларини ташкил этади. Келган барча фуқаролар коронавирус учун экспресс-тест топшириши керак. Тест синовидан ўтиш қиймати Марказий банк курси бўйича сўм эквивалентида 5 доллар миқдорида белгиланади. Талабалик гувоҳномаси бўлган талабаларга 50 фоиз чегирма берилса, I ва II гуруҳ ногиронлари тест синовларини бепул топширади. Икки ёшгача бўлган болаларнинг тест топшириши шарт эмас.\n«Махсус комиссия қарорига кўра, Ўзбекистонга келганларнинг барчаси аэропортларда мажбурий экспресс-тестдан ўтказилади. Аэропортлар имкониятларидан келиб чиққан ҳолда, тест топшириш зоналари паспорт назоратидан ўтишдан олдин ёки ўтгандан кейин ташкил этилади», — дейди Uzbekistan Airports бошқаруви раисининг биринчи ўринбосари Жавлон Умархўжаев.\nТўловни амалга ошириб, квитанцияни олган йўловчи тўғридан-тўғри тест топширишга юборилади, шундан сўнг паспортга штрих-код ёпиштирилади. Натижаларни олиш учун, тахминан, 15 дақиқа вақт кетади. Бу вақт ичида йўловчи юкини олиб, божхона назоратидан ўтишга улгуриши мумкин. Терминалдан чиқишда штрих-код сканердан ўтказилади ва йўловчи тезкор коронавирус тести натижасини олади. Тест ижобий натижа берса, йўловчи изоляцияга юборилади.\nЭслатиб ўтамиз, 7 январь куни Ўзбекистонда коронавируснинг омикрон штамми аниқланганди. Шундан буён коронавирусга чалинганлар сони орта бошлади. 8 январь куни 369 кишида, 9 январда 389 кишида, 10 январда 425 кишида, 11 январда 604 кишида, 12 январда 714 кишида касаллик тасдиқланди.\nШу сабабли Республика махсус комиссиясининг қарори билан 15 январдан бошлаб мамлакатда бир қатор чекловлар жорий этилади. Жумладан, турли тадбирлар ташкил этиш тақиқланади, эмланмаган ходимлар ишга қўйилмайди. Олий таълим муассасалари талабалари ўртасида таътил давомида коронавирус инфекциясига қарши тўлиқ эмлаш чоралари кўрилади. Соғлиқни сақлаш вазирлиги иш берувчилардан 20 январга қадар ходимларни эмлашга чақиришни сўради.


Би-би-си журналистлари Ўринбой Усмонов ҳимоясига чиқди\n22 июн куни Лондонда Би-би-си радиосининг юзлаб журналистлари Тожикистонда ҳибсга олинган ҳамкасблари Ўринбой Усмоновни озод этиш талаби билан навбатдаги норозилик намойиши ўтказди.\nЛондон марказида, Би-би-си бош қароргоҳи - Bush House биноси олдида ўтказилган норозилик намойишида Би-би-си Жаҳон хизматининг журналистлари ҳамкасблари Ўринбой Усмоновнинг ҳибсга олинишига норозилик билдириб, Тожикистон ҳукуматидан журналистни зудлик билан қўйиб юборишни сўрашди.\nБи-би-си ўзбек шўъбаси хабар қилишича, намойишда иштирок этган Би-Би-Си Жаҳон Хизматининг бошлиғи Питер Ҳоррокс Би-би-си ўзининг Тожикистондаги мухбирини "ташлаб қўймаслигини" айтди.\n"Биз Ўринбой Усмонни ташлаб қўймаймиз. Барча ҳукуматларни Тожикистон ҳукуматига имкон қадар босим ўтказишга чақирамиз,” - деди Питер Ҳорокс.\nБи-би-си журналистлари Тожикистон ҳукуматидан Ўринбой Усмоннинг озод этилишини талаб қилмоқда.\nБи-би-си ўзбек шўъбасининг бош муҳаррири Ҳайрулла Убайдуллаев Озодлик билан суҳбатда айтишича, тўққиз кундан бери ҳибсда қолаётган Ўринбой Усмонов Ҳизб ут-Таҳрир аъзолари билан ўз касбий фаолияти доирасида учрашган ва журналистнинг таъқиқланган бирор бир диний ташкилотга алоқадорлиги бўлмаган.\n- Бугун Лондон марказида Би-би-си жаҳон хизматининг идораси жойлашган жойда юзлаб Би-би-си журналистлари йиғилишиб, ҳамкасбимиз Ўринбой Усмоннинг Тожикистонда ҳибсга олинганлиги ва унга қўйилган айбловлар юзасидан норозилик билдиришди ва барча журналистлар Тожикистон ҳукуматидан Ўринбой Усмоновни зудлик билан қўйиб юборишни сўрашди.\nОзодлик: Ўринбой Усмонга нисбатан расман айблов эълон қилиндими?\n- Бизга расман Тожикистон томони қандай айбловларни олдинга сураëтгани ҳақида аниқ бир ўзларининг қарорларини беришгани йўқ. Турлича талқинлар, турлича одамлардан, турлича Тожикистон ташкилотларидан турфа фикрлар келаяпти. Масалан, бирлари айтади Ҳизб ут-Таҳрирга алоқаси бор дейди, бирлари Ҳизб ут-Таҳрирга аъзо дейди, бошқалари Ҳизб ут-Таҳрирнинг адабиëтларини тарқатган дейди. Лекин аниқ бир гап айтилаëтгани йўқ. Менинг назаримда Тожикистон ҳукуматининг ўзи, уни ушлаган одамларнинг ўзи Ўринбой Усмоновга қандай айб қўйилаëтгани борасида бир қарорга келишгани йўқ.\nОзодлик: Лекин 20 июн куни расман эълон қилинди деган хабар тарқатилган эди.\n- Расман эълон қилинди деган хабар тарқатилди. Кейин биз Ўринбой Усмоннинг ҳимоячиси Файзинисо Воҳидова билан гаплашдик қандай айбловлар бўлаяпти деб. Кейин яна қариндош-уруғларига бошқача хабарлар келган. Би-би-сига ҳеч ким “Биз сизларнинг мухбирларингизни мана бу айблар бўйича айбламоқдамиз” деган хат билан ëки мурожаат билан чиққани йўқ.\nОзодлик: Би-би-сининг ўзи қандай муносабат билдиради? Нима сабабдан Ўринбой Усмонов ҳибсга олинди деб ўйлайсизлар?\n- Би-би-си бу ҳақда икки бор муносабатини баëнот орқали маълум қилди. Иккала баëнотда ҳам Ўринбой Усмон ўзининг касби тақозоси билан Ҳизб ут-Таҳрир аъзолари билан ëки Ҳизб ут-Таҳрир аъзолари деб кўрилаëтган шахсларнинг қариндош-уруғлари билан гаплашган, Би-би-сига бу ҳақда хабарлар берган бўлиши мумкин. Лекин у мутлақо Ҳизб ут-Таҳрирнинг ëки бошқа бир қанақа бўлишидан қатъий назар партиянинг аъзоси эмас, деди Би-би-си журналисти Ҳайрулла Убайдуллаев.\n20 июн куни ҳам Лондондаги Тожикистон элчихонаси биноси олдида йигирмага яқин журналист Ўринбой Усмоновнинг ҳибсга олинишига қарши норозилик намойиши ўтказган эди.\nЎринбой Усмон ҳимоясига чиққан ҳамксаблари.\nБир қатор халқаро ташкилотлар, жумладан, Freedom House , Париждаги Чегара билмас мухбирлар ташкилоти Ўринбой Усмоновнинг ҳибсга олинганидан хавотир билдирди.\nҚароргоҳи АҚШда жойлашган Журналистларни ҳимоя қилиш қўмитаси директори ўринбосари Роберт Маҳоуни Би-би-си мухбирига қўйилаётган айбловлар "сиёсий ва диний мавзуларни цензура қилишга уриниш" дея баҳолади.\nЕвропада хавфсизлик ва ҳамкорлик ташкилоти расмийси Дуня Миятович ҳам Ўринбой Усмонов тақдиридан хавотир билдириб, Тожикистон томонга расмий мурожаат билан чиқиб, журналистнинг ҳибсга олинишини “Тожикистонда нозик масалаларда қалам тебратадиган журналистларнинг овозини бўғиш учун яна бир ҳаракат бўлиши мумкин, деган хавотирдаман” дея таъкидлади.\nАйни пайтда АҚШ ва Ғарбдаги ўнлаб халқаро инсон ҳуқуқлари ташкилотларида жиддий хавотир уйғотган ва шу кунда дунё матбуоти бош мавзусига айланган Ўринбой Усмоновнинг тақдири юзасидан тожикистонлик мулозимлар бирор-бир муносабат билдирганларича йўқ.


Бизларга ким ҳаёт берди? » Ўзбекистон янгиликлари – Zamin.uz\nБизларга ким ҳаёт берди?\nАллоҳ таоло бундай дейди: “(Эй Муҳаммад): Сиз: "Сизларни осмонлару ерда ким ризқлантиради? Ёки қулоқ ва кўзларингизнинг эгаси ким, тирикни ўликдан, ўликни тирикдан ким чиқаради? Ишнинг тадбирини ким қилади?", денг. Улар, албатта: "Аллоҳ", дерлар. "Тақво қилмайсизларми?" денг” (“Юнус” сураси, 31-оят)\nАввалда ҳам бир неча бор такрорланганидек, араб мушриклари Аллоҳнинг борлигини инкор этмас эдилар. Улар Аллоҳнинг шериги бор, деган ақидалари билан йўлдан озган эдилар. Улар Аллоҳ тўғрисида нотўғри тасаввурда эдилар. Чунки улар эътиқодда Парвардигор ҳақидаги илоҳий таълимотларга эмас, ўз тушунчаларига суянишарди. Ҳолбуки, инсон тушунчаси комил эмас, ўзгариб туради. Шу боисдан ҳам араб мушриклари қўллари билан ясаб олган бут ва санамларни кичик худо санаб, уларга ибодат қилишар ва булар катта Худо ҳузурида бизга шафоатчи бўлади, деб ишонишар эди. Ўтган оятда уларнинг бу эътиқодлари бузуқ экани баён қилинди, энди ҳушларини жойига келтиришга, ўйлаб кўришга чақирилади; хатоларини тўғрилашга уринилади. Эй мушриклар, айтингларчи?! “Сизларни осмонлару ерда ким ризқлантиради?” .Оддий, аммо тадаббурга чорловчи савол.\nИнсон ҳаёти давомида Аллоҳ берган ризқ билан тирик. Бусиз у яшай олмасди. У ризқнинг келиб чиқишига, ризққа айланиш жараёнига бир разм солсин. Буларнинг ҳеч бирини ўзи ҳам, бошқа бирор зот ҳам қила олмаслигига аниқ ишониб етади. Оч қолган одам бир бурда нон тутган шахсга етти эгилиб таъзим қилади. Умр бўйи уни мадҳ этиб юради. Аслини олганда, ўша шахс Аллоҳ берган ризқнинг бир бўлагини оч қолган кишига етказди, холос. Ўзи уни йўқдан бор қилмайди. Шундай бўлса ҳам, бир парча нонни олган шахс берган шахсдан чексиз миннатдор бўлади, мақтовлар айтиб, умр бўйи эсдан чиқармай юради. Ҳолбуки, ҳақиқий шукрни Аллоҳга қилиши керак эди. Чунки ҳақиқий ризқ берувчи Аллоҳдир. У фақат оч қолгандагина эмас, балки ҳар вақт, ҳар қандай ризқни ато этгувчидир. Шу боис, инсон умрини доимо ризқ етказиб тургувчи Зотга шукр қилиб ўтказиши керак. Шукр эса, Унга иймон келтириш ва ибодат қилиш билан бўлади. Афсуски, кўплар араб мушрикларига ўхшаб, бу ҳақиқатни унутиб қўяди. Аммо ушбу оятдаги: "Сизларни осмонлару ерда ким ризқлантиради?" деган савол ҳамманинг кўзини очиши керак. Ундан кейин яна бир шунга ўхшаш-кўзни очувчи, ақлни ростловчи савол келади. Эй мушриклар, айтингларчи, "Қулоқ ва кўзларингизнинг эгаси ким?". Ўзингизми ёки бут-санамларингизми? Ундан ҳам бошқа нарсалар бўлса, айтаверинг! Қулоқ ва кўз инсонга берилган энг буюк неъматлардандир. Бу неъматларнинг қадрини эслатиб туриш учун Аллоҳ таоло баъзи бандаларини эшитиш неъматидан, баъзиларини кўриш неъматидан маҳрум қилиб қўяди. Ана ўшаларга ҳеч ким на эшитиш қобилиятини ва на кўриш қобилиятини бера олмайди.\nБу борада мақтаниб, оламни бузаётган инсоннинг қилган иши бор-йўғи кейинчалик пайдо бўлган баъзи ҳолатларни тузатиш йўли билан эшитиш ёки кўришни бир оз яхшилашга сабаб бўлди, холос. Буни ҳам Аллоҳ берган ақл ва билимни ишга солиб, амалга оширади. Лекин дунё олимларининг ҳаммаси тўпланиб, ҳозиргача битта қулоқ ёки кўз ясай олганлари йўқ. Ясай олмайдилар ҳам. Аммо эшитиш ёки кўришни яхшилайдиган фалон асбобни яратдик, деб мақтанишлари оламни олади, ўша асбобларнинг баҳоси ҳам оз эмас. Аммо дунёдаги барча махлуқотларга инъом этилган эшитиш ва кўришнинг ҳақиқий эгаси кимлигини бир тафаккур қилиб кўрсалар, Аллоҳдан ўзга ҳеч ким эмаслигини англаб етадилар.\nЭй мушриклар, айтингларчи: “Тирикни ўликдан, ўликни тирикдан ким чиқаради?”. Ушбу ояти карималар нозил бўлаётган даврдаги одамлар тушунчаси бўйича, ўсиб-ҳаракатланиб турган нарсалар тирик, ҳаракатсиз, ўсмай турган нарсалар ўлик ҳисобланар эди. Ана шу тасаввурга биноан қадимги тафсирчиларимиз “ўликдан тирикни чиқариш”га тухумдан қушни, уруғдан ўсимликни, данакдан дарахтни чиқаришни ва шунга ўхшаш ҳолатларни мисол қилиб келтирганлар. Дарҳақиқат, тухум жонсиз нарса, аммо ундан мукаммал бир қуш пайдо бўлади. Хўш, буни ким чиқаради? Уруғ ҳам жонсиз бир модда, аммо ерга сочилса, маълум вақтдан сўнг ўсимлик униб чиқади. Данак ҳам жонсиз ва қаттиқ қобиқ билан ўралган, лекин ундан ҳам дарахт ўсиб чиқади. Ёки, аксинча, ҳамма ҳайвонлар тирик бола туғади, қушлар эса, жонсиз тухумни. Ўсиб етилган ўсимликдан жонсиз уруғ чиқади. Буларнинг ҳаммасини ким қилмоқда? Албатта, Аллоҳ!\nҲозирда илм тараққий этиб, тухум, уруғ ва данакда ҳаёт борлиги аниқланди. Яъни, уларда нав ёки зотнинг асли бўлади. Маълум бир таъсир этувчи омиллар туфайли улар ҳаракатланиб, қушга, ўсимликка ёки дарахтга айланади. Бу кашфиётдан кейин худосизлар Худонинг йўқлигига далил топдик, деб қувондилар. Ҳар тарафга айюҳаннос солдилар. Лекин бир оз вақт ўтгандан сўнг яна жимиб қолдилар. Чунки аллома Ваҳидуддинхонга ўхшаш мўмин уламолар кофирларни чуқурроқ ўйлашга таклиф этишди. Хўп, тухумда ҳаёт бор экан, маълум бир омил таъсир қилса, қушга айланар экан, ўша қобилиятни тухумнинг ичига ким жойлаб қўйди? Қушнинг тумшуғи, суяги, ичаги ва бошқа аъзолари тухумнинг қаерида эди? Уларни ким бу ҳолга келтирди? Буларни ҳам қўйиб, бошқа бир мисол олайлик, дейди мусулмон уламолар. Овқат оловда пиширилганида ундаги ҳамма моддалар, ҳатто микроблар ҳам ўлади. Аммо шу ўлик таом истеъмол қилинса, у инсон ҳаётининг асоси бўлмиш қонга айланади. Хўш, буни ким қилади? Албатта, Аллоҳ!\nЭй мушриклар, айтингларчи: "Ишнинг тадбирини ким қилади?". Борлиқдаги, коинотдаги, ер юзидаги ҳамма мавжудот маълум бир қоида, тартиб асосида ҳаракатланади. Уларни бу ҳолда ким тадбирини қилиб турибди? Ёки бутун борлиқ ўзидан ўзи шунчалар дақиқлик билан ҳаракат қилмоқдами? Эҳтимол, бирорта иймонсиз кашфиётчи бошқариб тургандир? Йўқ, ҳаммасининг тадбирини Аллоҳ таоло қилиб турибди.\n15:52 Баракотнинг асоси\n19:26 Ризқ кенгайиб-тораядими?\n12:46 Шайтоннинг васвасасидан сақлайдиган калима\n19:50 Ризқ берувчи Аллоҳ (ибратли ривоят)\n07:09 Рўзанинг 15 та фазилатини биласизми?


Украинадан қайтган қанча талаба Самарқанддаги ОТМларга қабул қилинди? - zarnews.uz\nУкраинадан қайтган қанча талаба Самарқанддаги ОТМларга қабул қилинди?\nУкраинадан эвакуация қилинган талабалар ташқи ишлар вазирлиги томонидан рўйхатга олинган бўлиб, улардан 194 нафари (2022 йил 28 мартга қадар) Самарқанд вилоятида истиқомат қилади.\nУкраинадан ўқишини кўчираётган талабалар Самарқанд давлат чет тиллар институти қошида очилган ҳудудий ишчи гуруҳнинг қабул бўлимига ёзма равишда ариза топширишлари керак. Айни кунгача рўйхатга олинганлардан 156 нафарининг аризаси олинган.\nҲозирчага олий таълим муассасаларига ўқишни кўчириш бўйича тушган аризалар нисбати қуйидагича:\nСамарқанд давлат университетига - 53 нафар;\nСамарқанд иқтисодиёт ва сервис институтига – 30 нафар;\nСамарқанд давлат тиббиёт институтига – 29 нафар;\nТАТУ Самарқанд филиалига – 7 нафар;\nСамарқанд давлат чет тиллар институтига – 4 нафар;\n“Ипак йўли” туризм ва маданий мерос халқаро университетига – 2 нафар;\nТошкент давлат иқтисодиёт университети Самарқанд филиалига – 2 нафар;\nФинландия-Ўзбекистон педагогика институтига – 1 нафар.\nСамарқанд давлат чет тиллар институти қошида ташкил этилган ишчи гуруҳнинг қабул бўйича маслаҳатчиси Қаҳрамон Ҳакимовга кўра, Украинадан қайтган талабалардан айримларининг йўналиши (мутахассислиги) вилоятимиздаги олий таълим муассасаларида мавжуд эмас. Уларга ўзига қулай ҳудуддаги ОТМни танлаш ҳуқуқи бериляпти. Бундай ҳолатда талабалар ўз йўналиши бўйича танлаган олий таълим муассасасига юборилмоқда. Бу бўйича рақамларнинг номутаносиблиги шундан.\nБундан ташқари, Украинага бормасдан онлайн тарзда ўқиётган талабаларнинг ҳам мурожаати инобатга олиниб, уларнинг ўқиши Ўзбекистондаги олий таълим муассасаларига кўчириб берилмоқда. Бу жараёнлар ҳозирда давом этмоқда.\nТеглар: талабалар Украинадан қайтган талабалар\nЎқитиш самарасизми ёхуд ёшлар уқувсиз? Самарқанд давлат университетида жорий ўқув йили давомида 1600 талаба ўқишдан четлатилган\nҲам ўқиб, ҳам ишлаётган талабалар: Улар қаерларда ишлаяпти? Талаба меҳнатига талаб борми? Шароитлар қандай?\n«Ўзтемирйўлйўловчи» АЖ талабаларга мурожаат қилди: «Ҳеч ким жойсиз қолмайди, зарурий чора сифатида қўшимча поездлар йўлга қўйилади»\nОлийгоҳларда иш бошлаётган “Tyutor”лар ким? Улар нима иш қилади?\nТалабаларни ижарага қўйган уй эгаларидан даромад солиғи олинмаслиги мумкин


Россия компанияси дунёдаги энг яхши вездеходни яратди\n11:04 / 12.02.2016\nИнтернетда Петербург компаниясининг Sherp номли қор ва ботқоқликда юра олувчи вездеходи тасвирланган видео пайдо бўлди. Машина Алексей Гарагашьян томонидан лойиҳаланган. Вездеход камида 3 млн 850 минг рублга баҳоланди. Кўплаб хорижий нашрлар вездеход ҳақида маълумот бериб ўтишди, автомобиллар ҳақидаги Jalopnik блоги эса уни "дунёдаги энг яхши вездеход" деб атади.\n2015 йилда яратилиши бошланган вездеход ўта паст босимли камерасиз шиналар ва ғилдиракларга дам беришнинг махсус тизими, фрикционлар бурилиши механизми ва юқори ишончликдаги диск тормози билан жиҳозланган.\n"Шерп"нинг бош афзаллиги унинг "пневмоциркуляцион" подвескаси ҳисобланади. Барча шиналар ўзгартирилувчи кесимга эга ҳаво каналлари билан боғланган, уларни герметик ёпиш ҳолатигача бошқариш мумкин. Бунинг эвазига вездеход тўсиққа бир шина билан чиқаётганда босим барча ғилдираклар орасида бир текисда тақсимланади ва уларга кучлироқ деформацияланишга имкон беради.\n"Бу вездеходсозликнинг янги йўналишидир. "Шерп" аъло даражада сузади, у учун исталган ботқоқлик тўсиқ бўла олмайди. Вездеход сувдан музликка аъло даражада чиқади, 70 сантиметргача баландликдаги тўсиқларни, хоҳ у тош бўлсин, хоҳ ағанаган дарахт бўлсин, бемалол кеча олади. Биз бу вездеходда ҳали одам оёғи етмаган жойларга бора олдик. Биз Тундра ва Тайганинг энг олис бурчакларига, Кольск тоғлари ва Югра ботқоқликларига бора олдик ва бу вездеходда ўтиб бўлмайдиган бирорта жойни топа олмадик", деб айтилмоқда компаниянинг расмий сайтида берилган модель таърифида.\nВездеход Kubota фирмасининг 1,5 литрли, 44 от кучи берувчи двигатели ҳамда Sachs фирмасининг 5 поғонали механик узатмалар қутиси билан жиҳозланган. Вездеходнинг қуруқликда максимал тезлиги 45 км/соатни, сувдаги тезлиги 6 км/соатни ташкил қилади. Ёқилғи сарфи соатига 2-3 литрни ташкил қилади. "Шерп" клиренси (машина тубидан йўл қопламасигача бўлган масофа) 600 мм ни ташкил қилади. Икки ўриндиқли вездеход 1 тоннагача юк кўтара олади, ўзининг оғирлиги эса 1300 кг ни ташкил қилади.\nМашинанинг стандарт жиҳозланишига тент, галоген фаралар, 58 литрлик ёқилғи баки, хавфсизлик камарлари ва ёйлари, кузовдан сувни оқизиб юбориш учун штуцерлар ва қўл тормози киради. "Шерп"нинг топ версияси 4 млн 100 минг рублга баҳоланган. Унинг жиҳозланишига амортизаторли, юқорига очилувчи эшикка эга иссиқ, герметикланган кузов ва юмшоқ мебелга эга трансформацияланувчи салон киради.\nҚўшимча жиҳозлар сифатида 90 ваттлик диодли фаралар, 60 амперлик генератор, автоном иситгич, тиркама ва ғилдиракларга жойлаштирувчи қўшимча ёқилғи баклари (ҳар бири 50 литрдан) таклиф қилинади.


Бош сахифа » АЁЛЛАР УЧУН МИНОКСИДИЛ 2%\nАЁЛЛАР УЧУН МИНОКСИДИЛ 2% ТОШКЕНТДА\nАёллар учун миноксидил бу сочларни тиклаш учун 2% миноксидил асосида алоҳида восита, аёллар учун махсус ишлаб чиқарилган. Ҳозирда аёллар учун махсус 2% миноксидил эритмасини ва 5% кўпикни ишлаб чиқарадиган10га яқин компаниялар мавжуд.\nУшбу препаратларнинг натижалари бир хил. Сиз қайси русумдаги миноксидил таркибли махсулотдан фойдаланишингизни аҳамияти йўқ. Бироқ, биз Сизга каталог билан танишиб чиқишни таклиф этамиз. Танлаш Сизга, ёки сизни даволовчи шифокорга ҳавола қилинади.\nRogaine 2% for woman / Регейн 2% аёллар учун\nЎзбекистонда тахминан ҳар 4 аёлдан бири сочлар тўкилишидан азият чекади. Сочлар тўкилишининг асосий сабаби наслий шакл ҳисобланади. Сочларни даволаш тизимли содир бўлади. Энг зўр натижаларга эришиш учун, сочлар тўкилишининг сабабини аниқлаш лозим ва сочларни ўлдирадиган манбани йўқотиш учун барча зарур ҳаракатларни бажариш керак. Аёллар учун сочлар тўкилишни даволаш кўп сабабларга эга. Эркаклар 100% га – ДГТ тестостерон фаол гормони туфайли сочлар тўкилишидан азият чекади Аёлларда сабаблар бир нечта бўлиши мумкин: 1 Сочлар тўкилишининг насллик шакли уни 2 усул билан аниқлаш мумк..\nRogaine foam 5% for woman / Регейн КЎПИГИ 5% аёллар учун\nАёллар учун РЕГЕЙН КЎПИГИ миноксидил концентрацияси 5% Бу, кўпик кучсизроқ, ва 5% кўпик 3% миноксидил лосьонга эквивалент эканлиги билан шартланган. Сизни агар самарадорлиги лосьёндан камроқ бўлгани аниқланган бўлса, нима учун кўпик керак деган савол қизиқтирганми? Миноксидил кўпигини яратишнинг сабаби шундаки, лосьон самарали бўлса ҳам, бироқ у ўз камчиликларига эга. Сиз сизга нима яхши эканини тушунишингиз учун уларни кўриб чиқамиз. Лосьон минкосидил ёғли консистенцияга эга- узоқ қурийди. Лосьонда– пропиленгликоль моддаси бор – у кчли аллерген ҳисобланади. Аллергия ҳам..\nМИНОКСИДИЛ EQUATE 2%\nАЁЛЛАР УЧУН МИНОКСИДИЛ EQUATE 2% Аёллар учун минкосидил сочларни даволашнинг ёки уларни тиклашнинг кескин усули ҳисобланади. Препарат амалда 100% аёлларга таъсир қилади, ва бу препаратнинг индивидуал таъсир қилмаслик аёлларда нолга тенг Equate minoxidil 2% препаратидан фақат тўкилган сочларни тиклаш учун қўлланади. Соч билан боғлиқ бошқа муаммоларга қарши – препарат кучсиздир. Equate minoxidil 2% Препарати ушбу турдаги FDA америка ташкилоти томонидан тасдиқланган препаратларидан бири ҳисобланади Даволаш курси якка тартибда танланади ва пациентнинг ёши, сочлар қачондан бери тўки..


1 февралдан Тошкентда чиқиндиларни ташиш учун тўлов миқдори оширилади - Халқ сўзи\n11:00 18 Январь 2019 Жамият\n2019 йилнинг 1 февралидан бошлаб, Тошкентда қаттиқ маиший ва суюқ ҳолдаги чиқиндиларни аҳоли, ташкилот ва корхоналардан олиб чиқиб кетиш таърифи оширилади. Бу ҳақда “Махсустранс” Давлат ишлаб чиқариш бошқармаси маълум қилди.\nУнга кўра, қаттиқ маиший чиқиндиларни олиб чиқиб кетиш – жисмоний шахслардан: бир киши учун бир ойга - 4500 сўм этиб белгиланди. Ҳозирги кунда бир киши учун ойлик тўлов 3900 сўмни ташкил қилганди.\nБундан ташқари, қаттиқ ҳолдаги чиқиндиларни тўплаш ва олиб кетиш:\nбюджет ташкилотларидан 1 м3 учун – 53989,56 сўм\nхўжалик ҳисобидаги ташкилотлардан 1м3 учун – 53986,56 сўм\nСуюқ маиший чиқиндиларни олиб чиқиб кетиш:\nбюджет ташкилотларидан 1 тоннасига – 20174,12 сўм\nхўжалик ҳисобидаги ташкилотлардан 1 тоннасига – 20174,12 сўм этиб белгиланди.\nНД-310 русумли автомобилларда чириндиларни қайта юклаш станцияларидан\n( Яшнобод, Яккасарой ва Юнусобод ЧКЮШ ) “Оҳангарон” чиқинди хонасигача олиб бориш 1-тоннаси учун – 15015,8 сўм.


Лэмпард «МЮ» билан ўйиндаги мағлубиятдан кейин Моуриньонинг танқидига жавоб берди\n«Челси» бош мураббийи Фрэнк Лэмпард «МЮ»га қарши ўйинда (0:4) танлаган таркибини танқид қилган Жозе Моуриньонинг сўзларига муносабат билдирди.\nЛэмпарднинг «Челси»даги собиқ устози, ҳозирда Sky Sports эксперти бўлиб ишлаётган Моуриньо Фрэнк «Олд Траффорд»даги ўйинда тажрибали ва «МЮ»га қарши қандай ўйнаш кераклигини биладиган таркибни майдонга тушириши керак эди, дея фикр билдирганди. Унинг ҳисоблашича, кеча «кўклар» сафидаги расмий дебютини ўтказган 19 ёшли яримҳимоячи Масон Моунт, шунингдек, 21 ёшли ҳужумчи Тэмми Абраҳам ва 23 ёшли ҳимоячи Андреас Кристенсен бундай муҳим учрашувга ҳали тайёр эмасди.\nThe Telegraph`нинг хабар беришича, Лэмпард танқидчиларининг фикри унинг учун у қадар ҳам аҳамиятли эмаслигини айтиш баробарида Моуриньо айнан Моунтни тилга олганидан ҳайрон бўлган.\n«Масон Моунтнинг ўйини унга ёқмабди? У Масон Моунт ҳақида гапирдими?\nФутболчилар тажрибалими-йўқми, бундан қатъи назар, мен уларни тиббиёт хонасидан тортиб олиб чиқа олмайман. Майдонга тушган ва захира ўриндиғида ўтирган футболчилар – бизнинг бор таркибимиз.\nМен бошқалар нима дейишидан хавотирланиб ўтиришим шарт эмас. Шуниси аниқки, бу таркиб – бизда бор футболчилардан иборат ва мен бу жамоага ишонаман.\nБиз, шубҳасиз, 45 ёки ҳатто 60 дақиқа рақибдан кўра яхшироқ ўйнадик. Шунга қарамай, индивидуал хатоларимиз сабаб дарвозамизга йўлланган 5та зарбадан 4та гол ўтказиб юбордик. Бешафқат реаллик ана шу», – деди Лэмпард.\nМоуриньо ўз вақтида учун миллионлаб маблағлар билан «Челси»ни совринлар ютувчи жамоага айлантирган, аммо клубга қўйилган трансфер тақиқи боис Лэмпардда таркибни кучайтириш имкони бўлмади.\n«Таркиб борасида гапирганда, биз ёзда футболчи ола олмаслигимизни билардик, лекин шунга ишончим комилки, бизда жуда иқтидорли ёш футболчилар бор.\nОчиғини айтайлик, ҳозир баъзи футболчиларимизда жароҳат борлиги ва биз янги ўйинчилар билан шартнома имзолай олмаганимизни бизни ўз устимизда кўпроқ ишлашга ундайди.\n«Челси»дек клубга келган аксарият мураббийлар одатда ўзи истаган услубга мос футболчиларни олиб келиш имкониятига эга бўлади. Лекин мен бундан кўп шикоят қилмоқчи эмасман. Мен қўл остимда мавжуд ўйинчилар билан ишлашни истайман», – деди Фрэнк Лэмпард.\nЭслатиб ўтамиз, «аристократлар» 14 август, чоршанба куни УЕФА Суперкубогида «Ливерпуль»га қарши майдонга чиқади. Ўйин Истанбулдаги «Vodafone Park»да, Тошкент вақти билан пайшанбага ўтар кечаси соат 00:00да бошланади.\nЧелси Жозе Моуриньо Фрэнк Лэмпард


30 июн 2022, Тошкент вақти: 06:16\nУламоларга кўра¸ фатвонинг бирламчи манбаи Қуръони карим ва пайғамбар ҳадисларидир.\nФатво нима¸ уни ким¸ қай ҳолатда излаши керагу¸ фатво беришга ким ва қай асосда ҳақли? Сиëсатчилар фатвога¸ фатво берувчилар эса сиëсатчиларга қарам бўлиб қолган вазиятларда қандай иш тутилади?\n2009 йилнинг 17-20 январ кунлари Макка шаҳрида бўлиб ўтган “Фатво ва унинг тартиблари” мавзуидаги анжуман Ислом олами учун ўта муҳим ҳодиса бўлди.\nБу анжуманда фатво, унинг аҳамияти, фатвонинг ўзгариши, уни тартибга солиш, нотўғри фатволар, фазовий телеканалларда берилаётган фатволар, жамоъий ижтиҳод каби масалалар кўрилди.\nДунёнинг турли давлатларидан борган 170 нафар энг илмли, нуфузли олимлар анжуман якунида фатво бўйича уламоларнинг ўзаро аҳдномасини қабул қилди.\nБу аҳдномада бугунги шароитда Ислом олимлари қай асосда, қай тартибда ва қай шароитда фатво бериши мумкин ёки мумкин эмаслиги бўйича тартиб-қоидалар мажмуи акс этган. Унда ҳам уламолар, давлат раҳбарлари ва оддий мусулмонларга тавсиялар бор.\nБу аҳднома мазмунига эшиттиришимизнинг сўнгги саҳифасида кенгроқ тўхталамиз. Ҳозир эса бунга қадар тўхталиш лозим, деб билганимиз баъзи масалалар ҳақида суҳбатлашамиз.\nДастлаб мусулмон киши фатво ҳақида нималарни билиши лозимлиги ҳақида қисқача тўхталамиз.\nФатво — шариат қонун-қоидалари асосида бирор бир фиқхий масала юзасидан чиқарилган ҳукмдир.\nФатвони бериш ҳуқуқи эса икки тоифа шахсларда бор. Биринчиси, атрофида бошқа мусулмонлар бўлмаган шахс. Агар ундан бошқа фатво берувчи кимса бўлмаса, у ўз илмига асосланиб, фатво бериши мумкин.\nИккинчиси эса, атрофида мусулмонлар ва аҳли илмлар бўлган ҳамда ўша мусулмонлар ичида Ислом илми аҳкомларини энг кўп биладиган, дея тан олинган шахсдир. Бундай кишилар фатвонинг асоси бўлган бирламчи ҳужжат — Қуръон ва ҳадисни ёддан биладиган, ёддан билмаса-да, бу манбаларни келтириш имконига эга бўлган шахслардир.\nФатво беришда эса, асосан, 4 та манбага таянилади. Бу манбалар ва уларнинг мазмуни ҳақида Ислом илми толибларидан бири келтирган шарҳни тингланг:\n- Фатво беришда¸ албатта¸ биринчи Қуръондан олинади. Қуръонда йўқ бўлса¸ ҳадисдан олинади. Ҳадисда йўқ бўлса¸ ижмои саҳоба, яъни саҳобалар ҳаммаси ижмо қилган¸ тўғри деб билган бўлади. Агар у ҳам йўқ бўлса¸ охиргиси қиëс бўлади.\nҲозирги кунда қиëсга асосланилади. Масалан, “эшакда кетаëтиб, намоз ўқиш мумкин”, деган жой бўладиган бўлса¸ демак, ҳозир машинада кетаëтиб, намоз ўқиш мумкин. Бу энди нафл намозлари хусусида. Ëки самолëтда кетаëтиб. Қиëсан олинади. Нимагадир қиëс қилиб¸ ўшанга қараб олинади¸ дейди Ислом илми толибларидан бири.\nИсломнинг асосий аҳкомларига оид масалаларда қабул қилинган фатволар мусулмонларга маълум. Аммо, баъзан айни масалада бир-биридан фарқ қилувчи фатволар ҳам бўлади. “Бунинг ҳукмини ҳам билиб қўйиш зарур”, деб ҳисоблайди бу суҳбатдошим.\n- Кимдир от гўштини ҳалол дейиши мумкин¸ яна бошқа бир мужтаҳид уни “ҳаром” дейиши мумкин. Бунақа ҳолатлар ҳам бўлади. Булар жузъий ихтилофларда бўлади. Дейлик, икки одам от гўшти еяпти. Лекин биттаси уни “ҳаром” деб билади¸ лекин еяпти ва ҳаром иш қилаяпти. Наригиси эса ҳалол деб билади ва оддий ишни қилаяпти.\nОзодлик: Демак, бу ерда ниятга боғлиқ...\n- Албатта¸ ўшанинг эътиқодига боғлиқ. Қайсинисига эътиқод қилса¸ ўшани олиши керак бўлади, дейди суҳбатдошимиз.\nДемак, жузъий масалаларда мусулмонлар ниятига кўра ва ўз тақвоси учун тўғри, деб билган фатвога амал қилиши мумкин. Зеро, бунга ҳам ҳужжат бор:\n- Масалан, Расулуллоҳ (с.а.в) Бану Қурайда жангида “Аср” намозини Бану Қурайдага боргандан кейин ўқиймиз, деганлар. Баъзилар Расулуллоҳ (с.а.в) шошилиш маъносида айтди деб, ўша ерда намозни ўқиб олишган. Баъзилар: “Расулуллоҳ (САВ) ўша ëққа бориб ўқиймиз, деб айтди” деб, атайин намозни ўқишмади. Ўша ерга бориб кейин ўқишди.\nБу гап Расулуллоҳ (с.а.в) га етказилганда: “Икковиники ҳам бўлаверади”, деди. Демак, бу ердан келиб чиқадики, битта масалани иккита одам икки хил тушуниши мумкин. Уники ҳам¸ буники ҳам тўғри бўлаверади.\nИслом илми толибларидан бири мусулмон кишиси фатво ҳақида билиши лозим бўлган энг муҳим жиҳатларни ёдимизга солди.\nФатвога қанчалик эҳтиёжимиз бор?\nБу саволга ҳар бир мусулмон, аввало, ўз тақвоси даражасига кўра жавоб қидириши¸ ҳамда топиши мумкин.\nБиринчидан, мусулмон киши ҳаёти давомида амал қилиши шарт бўлган, ҳамма замон ва маконларга тегишли масалалар бўйича фатвога эҳтиёж туғилиши мумкин.\nАйни пайтда кундан-кунга илгарилаб бораётган фан-техника тараққаёти ортидан туғилган масалаларда фатвога эҳтиёж пайдо бўлиши мумкин.\nАна шундай масалаларда Ислом оламида танилган ўзбекистонлик уламо Шайх Муҳаммад Содиқ Муҳаммад Юсуф ҳазратларининг интернетдаги саҳифасида бўлаётган савол-жавобдан парча келтирамиз.\nМисол учун, бир мусулмон ҳозир кўлами кенгаяётган биржа савдолари ҳукмини сўрайди. Бунга жавобан Шайх хазратлари берган фатвони эшитинг.\n“Биржа савдоси ҳақидаги масалани Робитатул-олами Исламий ташкилоти ҳузуридаги Ислом фиқҳи академияси 1404 ҳижрий сана 11-16 Рабиул аввалда бўлиб ўтган мажлисда ўрганиб чиқиб¸ қарор қабул қилган.\nУнда биржанинг савдо молини қўлга тутқазадиган турини жоиз, дейилган. Аммо кейинга суриладиган савдоларни мумкин эмас, дейилган. Чунки бундай савдолар ҳақиқий олди-сотди эмас. Унда савдо қилган тарафлар ҳеч нарсани қўлма-қўл олди-берди қилмайдилар”.\nЁки яна бир мусулмон шу кунларда Ғарб дунёсида жуда ишқибозлари кўп бўлган экстремал спорт турлари билан шуғулланиш ҳукмини сўрайди. Эътибор қилиш жоиз, Исломда киши ўз жонига ёхуд бошқа бир киши жонига қасд қилиши ўта оғир гуноҳ. Ҳаётини хавф остида қолдирувчи спорт билан шуғулланар экан, киши ана шу гуноҳни қилиб қўйиши мумкин.\nШайх ҳазратлари бу масалада шундай фатво беради:\n“Ўлим хавфи бор ишни дину-диëнат¸ ватан¸ аҳли-аëл¸ номус ҳимояси учун қилишга рухсат бор. Аммо кўнгил хуши учун¸ беҳуда шуҳрат учун бу ишни қилишга рухсат йўқ. Ғарбнинг ҳамма нарсасига тақлид қилиш керак, деган нарса ҳам йўқ. Шунингдек, арабларнинг ишлари бирор ишга далил бўла олади, деган гап ҳам йўқ”.\nЎзбекистонлик таниқли уламо, шайх Муҳаммад Содиқ Муҳаммад Юсуф ҳазратларининг унга мурожаат қилган мусулмонларга ўз саҳифаси орқали берган фатволаридан парча келтирдик.\nХудди шу мазмундаги яна кўплаб бошқа савол-жавобларни бугун маҳаллангиздаги масжидда ҳам, бозор расталарида турган босма нашрлар ёки аудео-видео манбаларда ҳам ва мисол келтирганимиз интернет тармоғида ҳам топишингиз мумкин.\nМуҳими, агар “тақвони мукаммал қиламан” десангиз, фатво сўраб берган саволингиз очиқ қолмайди, табиий. Аммо саволга жавобан берилган фатвонинг ҳақлиги ҳақида, айниқса, Ўзбекистон каби диний эркинликлар чекланган давлатларда берилаётган фатвонинг мазмун-моҳияти ҳақида баҳслар борки, суҳбатимизнинг давомида ана шу жиҳатларга эътиборингизни қаратамиз.\nЎзбекистоннинг ўзига хос ва мос фатволари\n“Ислом ва мусулмонлар” эшиттиришининг ўтган галги сонида Ўзбекистонда аёлларнинг бугунги кийиниш тарзига мамлакат расмийлари ва етакчи уламолар билдирган эътироз ҳақида суҳбатлашган эдик.\n“Ўта мутаасиблашиб кетманг”, дея ҳижобли аёлларни, “ўта ҳаёсиз бўлиб кетманг”, дея ғарбона замонавий урфда кийинган аёлларни танқид қилган тошкентлик таниқли уламо Анвар қори Турсуновнинг ўзбекистонлик муслима аёлларга берган тавсиясини яна бир бор ёдингизга соламиз.\n“Миллатимиздаги оналаримиз ҳаëли бўлган. Ўзларига ярашган ҳаë асосида кийимлар кийганлар. Мана шу оналаримизнинг¸ бувиларимизнинг¸ момоларимизнинг йўлида бўлишимиз керак. Жуда ҳам ҳаддан ташқари ҳаëсизликка ëки мутаассибликка ўтадиган ишларни эмас¸ мўътадил равишда ўртачалилик имоннинг яхшилигини¸ қувватлилигини билдиради”.\nАммо, “Ўзларига ярашган, ҳаё асосидаги миллий кийим” дейилаётган кийим аслида қай кўринишда? Хўп, у ҳаёга асослангандир, аёлларга ярашгандир, аммо шариат аҳкомларига мосми? Энг муҳими, буни қандай қабул қилиш керак: фатвоми бу ёки тавсия?\nАфсуски, Озодликнинг бу мазмундаги саволларига Ўзбекистон ҳукумати тайин қилиб қўйган лавозимларда ўтирган ўзбекистонлик уламолардан жавоб олиш мушкул.\nАммо бундай уламоларнинг чиқишларини кузатиб бораётган —Ўзбекистон ҳукумати тазйиқидан қочиб, муҳожирликка юз тутган ўзбекистонлик таниқли уламо Обид қори Назаров бу тахлит чиқишлар пировардида мусулмонларни ҳақ йўлдан чалғитишидан хавотир қилади.\nУламо айнан диндор, муслима аёлларни кўпгина ташвишларга, иш ва ўқишидан айрилишига сабаб бўлаётган рўмол ўраш масаласидаги фатволарга алоҳида тўхталди.\n- Фатволар аëлларни мана шу олиб борилаëтган сиëсатга кўндириш мақсадида чиқарилади. Яъни кичкина рўмолинг ҳам ҳижоб бўлади¸ шундай боғлаб юрсанг, шу Исломга мувофиқ, деган маънода бўлади. “Миллий кийимлар Ислом ҳижобига тўғри келади” деган тарздаги ташвиқотлар юритилади.\nҲолбуки, тарихдаги миллий кийимларга назар соладиган бўлсангиз, паранжи ўрашган¸ ниҳоятда узун¸ кенг кўйлаклар кийишган. Бугунги ҳукумат буни ҳеч ҳам хоҳламайди¸ дейди Обид қори Назаров.\nАслида золим ҳукмдорлар ҳукмрон давлатларда адолатли фатволарга эришиш жуда мушкул, дер экан Обид қори Назаров бундай вазият уламонинг зиммасидаги фатво учун жавобгарликни соқит қилолмаслигини айтади.\nЗеро, фатво матни аниқ, очиқ-ойдин бўлиши ҳам шарт. Бундаги сўз ўйини фатво муаллифи ёхуд унга эргашувчини жавобгарликдан соқит қилмайди.\n- Сиëсий қарорларда¸ исломий фатволар матнида одамлар ҳар хил ўйин қилишлари мумкин. Ниятлари ëмон одамлар чиройли сўзларни ëзадилар. Бир қарашда “яхши фатво” деган таассурот туғилади. Аммо уни амалга оширишга келганда, ҳар хил томонга бурса бўладиган фатволар ëки қарорлар¸ баëнотлар қилинишдан огоҳлантирилган. Фатво дегани очиқ-ойдин бўлсин¸ унинг лафзи¸ ибораси ҳеч қаëққа бурилмасин, дейилган. Бу ҳақиқатда Оллоҳ йўлидаги омонат. Бунга Оллоҳдан қўрқадиган одамлар амал қилишади¸ дейди Обид қори Назаров.\nЯна гап аввалида тилга олинган воқеа – Саудия Арабистонининг Макка шаҳрида бўлиб ўтган “Фатво ва унинг тартиблари” мавзуидаги анжуманга қайтамиз.\nБу анжуман Ислом олами учун ўта муҳим ҳодиса бўлди. Зеро, дунёда танилган энг етакчи 170 уламо фатво, унинг аҳамияти, фатвонинг ўзгариши, уни тартибга солиш, нотўғри фатволар, фазовий телеканалларда берилаётган фатволар, жамоий ижтиҳод каби масалаларни илк бор баҳамжиҳат муҳокама қилиб, бир қарорга келди.\n“Бунга зарурат бор эди”, деб ҳисобловчи ўзбекистонлик таниқли уламо Обид қори Назаров унинг сабаблари ҳақида тўхталиб, бу сабаблар бевосита Ўзбекистонга ҳам дахлдор эканини урғулади.\n- Юқорида тилга олганимиз мўътамар анжуманнинг ўтказилишига (тарихда биринчи маротаба дейилаяпти) сабаб бўлган омиллардан битта-иккитасини айтиб ўтишимиз мумкин.\nБиринчиси, ҳукуматларга¸ давлатларнинг сиëсатига боғлиқ муҳим нуқта шундан иборатки¸ улар юқорида айтганимиздек, ўзларининг сиëсатларини амалга оширишда фатволардан фойдаланишади. Яъни давлатларнинг сиëсатини маъқуллайдиган¸ тасдиқлайдиган фатволар чиқарилишини талаб қиладилар.\nБунда холислик ва муфтийларга ишонч йўқолади. Мана шундан иккинчи нуқта келиб чиқади. Яъни халқ ўртасида расмий диний идораларга ишонч йўқолади ва кейин одамлар ўзларининг холис муфтийларини қидиришади. Кейин фатво беришга лойиқ ва лойиқ бўлмаган одам аралашиб кетади. Мана шундай норасмий¸ яширин йўлларда кейин кўп хато содир бўлади¸ дейди Обид қори Назаров.\nШу ўринда, Ислом тарихида илк бор қабул қилинди, дейилаётган фатво борасида уламоларнинг аҳдномаси мазмунига ҳам қисқача тўхталишни Обид қори Назаровдан илтимос қилдик.\n- Аҳднома муфтийларга¸ илм аҳлига ва давлат раҳбарларига тарқатилган. Фатво берувчи инсонлар ниҳоятда эҳтиëт бўлишлари¸ масъулиятни ҳис қилишга чақирилган.\nДавлат раҳбарларидан фатво чиқарувчи муассасаларни ҳурмат қилишлари¸ фатвонинг баркамол чиқарилишига эришишда ўз ҳиссаларини қўшишлари сўралган. Фатво сўрамоқчи бўлган одамларга қилинадиган тавсия ҳам берилганки¸ фатвони дуч келган одамдан сўраш тўғри келмайди.\nСўраладиган одам ўзининг илми билан¸ фатвоси билан¸ яхши хулқи билан танилган одам бўлсин, деган сўзлар ëзилган. Яна бу ерда тавсияларда келадики¸ фатво бериш мумкин бўлмаган ўринлар келтирилган.\nМана шу қарорнинг еттинчи бандида айтиладики¸ “Инсоннинг Қуръон ва ҳадисдаги далиллардан ҳукм чиқаришга кучи етмаса¸ фатво бериши мумкин эмас.\nБераëтган фатвосининг оқибати яхши бўлмаган натижаларга олиб келишини сезса¸ бунда ҳам фатво беришдан тўхташ лозим. Мана шунга ўхшаган бир қанча фойдали тавсиялар келтирилган¸ дейди Обид қори Назаров.\nМана шу мазмундаги тавсияларни ўз ичига олган ва дунё давлатларидаги ўзини мусулмонман, деган аҳли илмлар, дин ва давлат арбоблари, давлат раҳбарлари ҳамда оддий мусулмонларга йўлланган бу аҳдномани истовчилар интернет тармоқлари ёхуд ўзлари яшайдиган ҳудуд имомларидан сўроқлаб топишлари мумкин.\nОбид қори Назаров ва у каби уламолар бу ҳужжат барча мусулмон аҳлига, хусусан Ўзбекистон шароитини олсак, фатво берувчилар ва уларга раҳбарлик қилаётган ҳукмдорларнинг ҳақ йўлда собит туришида кўмакчи бўлишига умид қилмоқдалар.\nЗеро, тақвони ушлаган мусулмон киши ҳамиша фатвога эҳтиёж сезган ва бундай вазиятда, албатта, фатво бергувчини қидириш, демакки, хато ва фитнадан қочиб, ҳақ йўлни қидиришга ҳукм қилинган.


Ўзбек полвонлари Туркияда беллашмоқда\n11 март, 2017, 19:10\nТуркиянинг Истанбул шаҳрида эркин кураш бўйича Яшар Доғу хотирасига бағишланган анъанавий халқаро турнир бўлиб ўтмоқда.\n45-маротаба ташкил этилган мусобақада ўндан зиёд мамлакатдан энг кучли кураш усталари ғолиблик учун куч синашмоқда.\nУшбу турнирда мамлакатимиз шарафини Зокир Мансуров - 57 кг, Аббос Раҳмонов - 61 кг, Муҳаммадкарим Усмонов - 65 кг, Бекзод Абдураҳмонов - 74 кг, Ихтиёр Наврўзов ва Баҳодир Аслонов - 97 кг ҳимоя қилмоқда.\nДастлабки учрашувларни ўтказган курашчиларимиздан Зокир Мансуров дастлабки баҳсда туркиялик Наби Узундан 15:17 ҳисобида мағлубиятга учради.\nОлимпия ўйинлари совриндори Ихтиёр Наврўзов эса дастлабки учрашувда тожикистонлик Сарбон Абдалҳаевни 8:0 ҳисобида мағлуб этди. Иккинчи баҳсда эса россиялик Муҳаммадрасул Ғозимуҳаммедовга ютқазиб қўйди.\nҚолган курашчиларимиз учрашувларни энди бошлайди.


Тўй ўтказиш тартибини бузганлик учун жарима миқдори белгиланди | Qalampir.uz\nЖамият\t18 Март 10:40 13368\nТўй ўтказиш талабини бузганда, жаримани қайси тараф тўлайди: қудаларми?\nТўйлар, маърака ва маросимлар ўтказиш тартибига риоя этмаслик учун жарималар миқдори белгиланди. Бу ҳақда Ўзбекистон Республикаси Президенти томонидан имзоланган “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонунида қайд этилган.\nҚонун билан қатор қонунлар ва кодексларга тегишли ўзгартиш ва қўшимчалар киритилди.\nХусусан, Маъмурий жавобгарлик тўғрисидаги кодекс тўйлар, оилавий тантаналар, маърака ва маросимлар ўтказиш тартибига доир талабларга риоя этмаслик учун жавобгарликни назарда тутувчи модда билан тўлдирилди.\nУнга кўра, тўйлар, оилавий тантаналар, маърака ва маросимлар ўтказувчи шахс томонидан мазкур тадбирларни ўтказиш тартибига доир талабларга риоя этмаслик фуқароларга БҲМнинг 10 баравари (2 млн 230 минг сўм) миқдорида жарима солишга сабаб бўлади.\nШунингдек, тўйхоналар, кафе ва ресторанларнинг мансабдор шахси томонидан тўйлар, оилавий тантаналар, маърака ва маросимларни ўтказиш тартибига доир талабларга риоя этмаслик БҲМнинг 30 баравари (6 млн 690 минг сўм) миқдорида жарима солишга сабаб бўлади.\nТўйхона, кафе ва ресторанлар эгаси томонидан ушбу ҳуқуқбузарлик маъмурий жазо қўлланилганидан кейин 1 йил давомида такрор содир этилган бўлса, БҲМнинг 50 баравари (11 млн 150 минг сўм) миқдорида жарима солишга сабаб бўлади.\nМазкур тартиб Қонун расмий эълон қилинган кундан 3 ой ўтгач амалга киритилади.\nқонун Тўй ўтказиш\n28 Март 15:16 57069\n27 Март 14:29 53633\n28 Март 10:15 46943\n27 Март 09:47 36311\n28 Март 17:32 34623


“Save Aral” марафонининг навбатдаги босқичи Ангренда ўтказилди / Olamsport.com\n17 ноя 07:42\nУнда Жисмоний тарбия тарбия ва спорт вазирининг биринчи ўринбосари Равшан Эрматов ҳам иштирок этди ва «шахсий намуна» сифатида оммавий югуриш мусобақасида қатнашди.\nМаълумки, Ўзбекистон енгил атлетика федерацияси ташаббуси билан республикамизнинг 19та шаҳри бўйлаб «Янги нафас» дастури доирасида “Save Aral” марафони ва юриш бўйича оммавий тадбирлар ўтказиб келинмоқда. Мазкур тадбирлар Тошкент вилоятида ҳам давом эттирилди.\nАнгрендаги оммавий спорт тадбирида иштирокчилар велопойга, оммавий югуриш ва юриш мусобақаларида ўз имкониятларини синовдан ўтказишди. Эътиборлиси, ушбу тадбирларда Ўзбекистон паралимпиячилари ҳам муносиб иштирок этиб, ўз матонатларини кўрсатди.\nТадбир якунида “Save Aral” марафони ҳамда юриш бўйича оммавий мусобақанинг ғолиб ва совриндорлари, шунингдек, тадбирда фаол қатнашган иштирокчилар ҳам ташкилотчилар томонидан рағбатлантирилди.


Британияда Brexit масаласида қўшнилар тортишиб қолиши натижасида улардан бири ҳалок бўлган\n14:38 / 16.10.2016\nБуюк Британияда мамлакатнинг Европа Иттифоқини тарк этишини қўллаб-қувватловчи британиялик Brexit жараёнига қарши қўшниси билан муштлашув натижасида ҳалок бўлган. Бу ҳақда Independent хабар тарқатди.\nҚайд этилишича, Грэҳем Дунн ўз қўшниси Дункан Китингга мамлакат тақдири масаласида келиб чиққан баҳс вақтида ҳужум қилган. У ўз рақибини соябон билан уриб, унинг уйини ёқиб юбормоқчи бўлган. Куннинг эртасига Китинг ўз уйида жонсиз ҳолатда топилган. Таҳлиллардан кейин унинг қонида меъёридан ортиқ алкоголь, метадон ва каннабис топилган.\nНашр маълумотига кўра, мунозара 25 июнь куни, яъни мамлакатда Brexit бўйича референдум ўтказилганидан 2 кун ўтиб рўй берган. Дунн ўз қўшниси Brexit тарафдори эканини билгач, унга ҳамла қилган. Дунн Китингни 15 дақиқа давомида қийноқларга солгани аниқланган. Уларнинг иккиси ҳам бу вақтда маст ҳолатда бўлган.\nСуд Дуннга 4 йилу 5 ойлик қамоқ жазоси тайинлаган. Лекин суд уни қўшниси қотиллигида эмас, ўлимга олиб келган ҳужум уюштирганликда айблаган.


Жастин Гэтжи: Биринчи навбатда Ҳабиб ва Порьени енгишни хоҳлайман » Ўзбекистон янгиликлари – Zamin.uz\n, 25 2021, 15:25\nЖастин Гэтжи: Биринчи навбатда Ҳабиб ва Порьени енгишни хоҳлайман\n31 мая, 08:55 1 453 Спорт\nЕнгил вазн тоифасида UFC вақтинчалик чемпиони Жастин Гэтжи икки вазн дивизиони чемпиони Конор Макгрегорга қарши жанг қилиши эҳтимоли ҳақида гапирди.\n«Мен хоҳласам, Конор билан ҳозирнинг ўзида жанг қилишим мумкин. Ҳамма мени ёлғон гапирётганликда айбламоқда ва Конорга қарши жанг қилиш имконияти туғиладиган бўлса, унга рози бўлишимни айтмоқда. Ҳатто яқинда Дэниэл Корме ҳам шу ҳақда гапирди, бироқ мен ундай жангчи эмасман.\nБиринчидан, менда ҳозир бу спорт турида кузатилмаган ишни амалга ошириш имконияти мавжуд. Қулай вазият бўлмаган вақтда Тонини таслим этиш, кейин Ҳабибни енгиш ва Конорнинг адабини бериш — бу буюк воқеа бўлади.\nБизнес нуқтаи назаридан қараганда Конорга қарши жанг ўтказиш ақлли иш бўлади, чунки бу кўп пул ишлаб олиш имкониятини англатади. Бироқ аввалига Ҳабибни ва ундан сўнг Конорни мағлуб этсам, ундан ҳам кўп пул ишлайман. Агар Конор буни хоҳламаса мен Порьега қарши жанг қиламан. Ростини айтганда, айни дамда Конор менинг рўйхатимда йўқ. Ҳабиб ва Порье — мана мен кимлар билан жанг қилмоқчиман. Агар бу иккиси таслим эта олсам, ўзимдан кўнглим тўлади», — дейди Гэтжи.\nЖастин Гэтжи UFC 249 мусобақасида Тони Фергюсонни мағлуб этган ҳолда енгил вазн тоифаси вақтинчалик чемпионлигини қўлга киритди. Ҳабиб ва Гэтжи ўртасидаги жанг сентябрь ойида бўлиб ўтиши тахмин қилинмоқда.\nЭслатиб ўтамиз, Гэтжи 2018 йилги жангда Дастин Порьега имкониятни бой бериб қўйганди.\nЖастин Гэтжи Ҳабиб Нурмагомедовни мағлуб этиш йўлларини маълум қилди 29 мая, 12:47\nКонор, Ҳабиб, Тони ва Гэтжи иштирокида UFC мусобақаси ўтказиш таклиф этилди 12 апр, 09:09\n“$100 миллион беринг” — Ҳабибнинг отаси Конор билан жанг шартларини маълум қилди 20 янв, 09:24\nКонор Макгрегор 2019 йил охиригача жанг ўтказади 25 авг, 10:09